hotchpotch/miracl-hf-unified huggingface dataset:
హరి పున్నయ్య
హరి పున్నయ్య (1890 – 1970) కూచిపూడి కళాకారుడు. ఆయన కూచిపూడి నృత్య నాటక సంప్రదాయంలో, భయానక, భీభత్స, రౌద్ర, వీర రసాలను పోషించే పాత్రలను ధరించి ప్రేక్షకుల హృదయాలను రంజింపచేసి సుప్రసిద్ధ కళాకారులుగా వెలుగొందారు. వీరిది కూచిపూడి గ్రామం చిరకాలంగా కళాలక్ష్మిని ఆరాధించిన కళాజీవి.
ఆయన లక్ష్మీదేవి, వెంకటచలపతి దంపతులకు జన్మించాడు. ఆయన ఆయన తండ్రి వద్ద చిన్ననాటి నుండి కుచిపూడి నాట్యవిద్యను అభ్యసించాడు. ఆయన వివిధ ప్రదర్శనలలో హిరణ్యకశిపుడు, బాణాసురుడు, విశ్వామిత్రుడు వంటి పాత్రలను వేసేవాడు. ఆయన వెంకటరామ నాట్యమండలి ద్వారా అత్యధిక కాలం వివిధ ప్రదర్శనలు యిచ్చాడు. తన తండ్రి సాంధించినన్ని విజయాలు సాధించలేక పోయాడు. తరువాత నాట్యకళనుండి విరమణ చేసి వ్యవసాయ రంగాన్ని ఎంచుకున్నాడు. ఆయన నాట్య ఆభరణాలు తయారుచేయడంలొ సిద్ధహస్తుడు.
హరి రామమూర్తి
హరి రామమూర్తి కూచిపూడి నాట్యాచార్యుడు.
ఆయన కూచిపూడి గ్రామానికి చెందిన సాంప్రదాయక కుచిపూడి కళాకారుల కుటుంబంలో జన్మించాడు. ఆయన పూర్తీకులు ప్రసిద్ధ కూచిపూడి కళాకారులు. తండ్రి తరపున పూర్వీకులలో హరి పున్నయ్య మరియు హరి చలపతి గార్లు మరియు తల్లి తరపున పూర్వీకులు చింతా వెంకట్రామయ్య మరియు చింతా రామమూర్తి లు ప్రసిద్ధ కూచిపూడి కళాకారులుగా తమ సేవలనందించారు. వారి స్ఫూర్తితో ఆయన కళారంగంలో అడుగుపెట్టాడు. ఆయన తన 15వ యేట నాట్యవిద్యను ప్రారంభించాడు. అయన స్థానిక సిద్ధేంద్ర కళాక్షేత్రం లో పసుమర్తి కృష్ణశర్మ, చింతా రామనాథం మరియు ప్రముఖ కూచిపూడి నాట్యాచార్యుడు వెంపటి చినసత్యం గార్ల వద్ద నాట్య విద్యనభ్యసించాడు. ఆయన కూచిపూడి మరియు యక్షగానం కళలలో శ్రీ పొట్టి శ్రీరాములు తెలుగు విశ్వవిద్యాలయం నుండి డిప్లొమా పొందాడు.
ఆయన 1984 నుండి డా.సత్యం బాలెట్స్ లో ప్రధాన నాట్యకారునిగా ఉన్నాడు. ఆయన యూరప్, అమెరికా మరియు ఆస్ట్రేలియా దేశాలలో డా. సత్యం ట్రూపు ద్వారా ప్రదర్శనలిచ్చాడు.
ఆయన జాతీయ ఉత్సవాలలో అనేక ప్రదర్శనలిచ్చాదు. వాటిలో కోణార్క్ నాట్యోత్సవం, ఖజరహో నాట్యోత్సవం, సంగీత నాటక కమిటీ నాట్యోత్సవం, మరియు ఐ.సి.సి.ఆర్ ద్వారా స్పాన్సర్ చేయబడిన ప్రదర్శనలలో పాల్గొన్నాడు. యు.ఎస్.ఎ లోన్ కెన్నెడీ సెంటర్ మరియు యితర సాంస్కృతిక సంస్థల వద్ద కొన్ని ప్రదర్శనలిచ్చాడు. ఆయన ఆమ్స్‌స్టెర్‌డం లో జరిగిన మొదటి ప్రపంచ సంగీత మరియు థియేటర్ ఫెస్టివల్ లో తన ప్రదర్శననిచ్చాడు. ఆ విధంగా దేశ విదేశాలలొ అనేక ప్రదర్శనలిచ్చాడు.
ఆయన కూచిపూడి కళాక్షేత్రంలో విద్యార్థులకు శిక్షణనిస్తున్నాడు. ఆయన ఆంధ్ర విశ్వవిద్యాలయం యొక్క నాట్య విభాగంలో కూచిపూడి శిక్షణనిచ్చె ఆచార్యునిగా కొనసాగుతున్నాడు. ఆయన అనేక సోలో ప్రదర్శనలనలకు దర్శకత్వం వహించాడు.
సిద్ధేంద్ర కళాక్షేత్రం
సిద్ధేంద్ర కళాక్షేత్రం కూచిపూడి గ్రామంలో నెలకొల్పబడిన నాట్యకళాశాల. దీనిని 1989లో దీనిని పొట్టిశ్రీరాములు తెలుగు విశ్వవిద్యాలయంలో విలీనం చేసారు.
దీనిని బందా కనకలింగేశ్వరరావు స్థాపించాడు. ఇది 1961వ సంవత్సరం వరకు తాటి పాకల్లో నడిచిన నాట్య శిక్షణలు ఇచ్చేది. తరువాత బందా కనకలింగేశ్వరరావు, అయ్యంకి తాండవ కృష్ణయ్యల వంటి వారు కళాక్షేత్రంగా నిర్మించి నాట్య కళావికాసానికి కృషి చేశారు. అనంతరం అది 1989లో నాట్య కళాశాల పొట్టిశ్రీరాములు తెలుగు విశ్వవిద్యాలయంలో విలీనమైంది. అప్పటి నుంచి నాట్యాచార్యులుగా పనిచేసిన పలువురు కృషితో నేడు కూచిపూడి నాట్య కళాపీఠంగా రూపొందింది. దివంగత ప్రిన్సిపల్‌ డాక్టర్‌ చింతా రామనాథం, డాక్టర్‌ వి.రామలింగశాస్త్రిలు విశేష కృషిలో భాగంగా కళాపీఠం భవనాలతో పాటు కూచిపూడి నాట్యంలో నాట్య డిప్లమో, యక్షగానం డిప్లమో, సర్టిపికెట్‌ కోర్సులు, ఎంపీఏ (మాస్టర్‌ ఆఫ్‌ పెర్‌ఫార్మెన్స్‌ ఆర్ట్స్‌), పీహెచ్‌డీ కోర్సు, కర్ణాటక సంగీతంలో కూడా సర్టిఫికెట్‌, డిప్లమో కోర్సులు అందిస్తున్నారు. దూర విద్య కోర్సులు కూడా అందుబాటులో ఉన్నాయి. ఎంఏ తెలుగు, సంస్కృతం, జ్యోతిష్యం, ఎంసీజే (జర్నలిజం), సంగీత విశారద వంటి 16 రకాల కోర్సులున్నాయి. 2008లో కళాపీఠం అధ్యాపకులు, విద్యార్థులు గిన్నిస్‌ బుక్‌ ఆఫ్‌ వరల్డ్‌ రికార్డులో భాగస్వాములుగా నిలిచారు.
చింతా వెంకట్రామయ్య, హరి చలపతి, హరి పున్నయ్య, వెంపటి వెంకట నారాయణ, వేదాంతం సాంబయ్య, వేదాంతం లక్ష్మీ నారాయణశాస్త్రి, తాడేపల్లి పేరయ్య శాస్త్రి, వేదాంతం జగన్నాథశర్మ, భరతకళాప్రపూర్ణ చింతా కృష్ణమూర్తి, వేదాంతం రాఘవయ్య, కోరాడ నరసింహరావు, వేదాంతం పార్వతీశం, పద్మభూషణ్‌‌ డాక్టర్‌ వెంపటి చినసత్యం, పద్మశ్రీ డాక్టర్‌ వేదాంతం సత్యనారాయణశర్మ, పీవీజీ కృష్ణశర్మ, యామినీ కృష్ణమూర్తి, కొత్తపల్లి పద్మ, నృత్యచూడామణి శోభానాయుడు వంటి ప్రముఖులెందరో ఉన్నారు.
భాగవతుల విస్సయ్య
భాగవతుల విస్సయ్య (1880-1959) కూచిపూడి నాట్యాచార్యులు.
ఆయన వృషభనామ సంవత్సర పాల్గుణ మాసంలో కూచిపూడిలో జన్మించారు. వీరి తండ్రి గారు భాగవతుల రామయ్య గారు, విస్సయ్య గారు 7 సంవత్సరాల ప్రాయంలోనే సిద్ధేంద్ర యోగీంద్రుల భామాకలాపాన్ని రాగ, తాళ, హావ, భావాలతో అభ్యసించారు. తండ్రిగారి వద్దా, భాగవతుల యజ్ఞనారాయణ గారి వద్దా భరత శాస్త్రాన్నంతా అభ్యసించారు. 10 సంవత్సరాల ప్రాయంలోనే బాలింత వేషం వేసి ప్రఖ్యాతి వహించారు. బహుమతుల్ని అందుకున్నారు. యుక్తవయస్సు రాగానే బాలింత వేషం, దాదినమ్మ వేషం, ప్రహ్లాదలో లీలావతి, ఉషాపరిణయంలో చిత్రరేఖ, ఉషా కన్యల పాత్రల్ని ధరించి ప్రఖ్యాతి వహించారు. సువర్ణ ఘంటాకంకణాలతో సన్మానాలు పొందారు. తరువాత నాటకాలలో పాత్రలు ధరించటం విరమించి నంగె గడ్డలో కళావంతులకు వారికి నచ్చిన విద్యనంతా నేర్పి, ఆ గ్రామంలో ఏడెనిమిది మేళాల్ని తయారు చేశారు.
16వ శతాబ్దంలో శివరామ కృష్ణనారాయణ తీర్థ శిష్యుడగు సిద్ధేంద్రయోగి కూచిపుడి నాట్యకళను శాస్ర్తియ నృత్యంగా మలిచి, కూచిపూడి కళాకారులకు యక్షగానాలు, భామాకళాపం, తరంగాలు బోధించారని చరిత్రలో మనకు తెలుస్తుందని ఆయన తెలిపారు. తరువాతి కాలంలో భాగవతులు విస్సయ్య, వెంపటి సత్యనారాయణ, వేదాంతం రత్నయ్య, వేదాంతం లక్ష్మీనారాయణ, చింతా వెంకటరామయ్య, వేదాంతం చిన్నసత్యం ప్రభృతులు ఈ నాట్యకళ కోసం అహర్నిశలు శ్రమించి అభివృద్ధి పరిచారు.
వినయ ప్రసాద్
వినయ ప్రసాద్,  దక్షిణ భారతదేశంలో ప్రముఖ టివీ, సినీ నటి. ఆమె ఎక్కువగా కన్నడ, మలయాళ భాషా సినిమాల్లో నటించారు. తమిళ,  తెలుగు సినిమాల్లో కూడా ఆమె నటించారు.  ఆటంకా(1993), బన్నడే  హెజ్జె(2001) సినిమాల్లోని నటనకు గానూ  ఆమె రాష్ట్ర ఉత్తమ నటి పురస్కారాలు అందుకున్నారు. దక్షిణభారత సినీ రంగంలో ప్రముఖ కథానాయకులైన విష్ణువర్ధన్, రజినీకాంత్, మోహన్ లాల్, అంబరీష్,  వెంకటేష్, అనంత్ నాగ్, నాగార్జున, వి.రవిచంద్రన్, శివరాజ్ కుమార్,  మహేష్ బాబు, జూ.ఎన్.టి.ఆర్ లతో ఎన్నో సినిమాల్లో నటించిన  సీనియర్ నటి ఆమె.
కర్ణాటక రాష్ట్రంలోని ఉడిపి ప్రాంతంలో పుట్టారు వినయ. 1988లో జి.వి.అయ్యర్ దర్శకత్వంలో వచ్చిన కన్నడ చిత్రం మధ్వాచార్యతో తెరంగేట్రం చేశారు ఆమె. అనంత్ నాగ్ సరసన గణేషణ మదువే  సినిమాలో హీరోయిన్ గా నటించడానికి ముందు కొన్ని సినిమాల్లో  చిన్న చిన్న పాత్రలు చేశారు వినయ.  ఈ సినిమా మంచి  విజయం  సాధించింది. ఆ తరువాత ఆమె తన కెరీర్ లో కన్నడ, మలయాళం,  తమిళ్, తెలుగు భాషల్లో దాదాపు 60 సినిమాల్లో నటించారు.  కన్నడలో ఆమె చేసిన గణేషణ మదువే, నేను నక్కరె హాలు సక్కరే, గౌరీ గణేషా, మైసూర్ జాన, సూర్యోదయ సినిమాలు చెప్పుకోదగ్గవి. హీరోయిన్ గా మంచి విజయాలు అందుకున్న ఆమె, తరువాత సహాయ నటి పాత్రలు చేయడం మొదలుపెట్టారు. ఆమె మంచి వ్యాఖ్యాత, గాయకురాలు కూడా. మైసూర్ లో నిర్వహించే దసరా ఉత్సవాల్లో నృత్యగ్రం కార్యక్రమంలో వసంత హబ్బ అనే కార్యక్రమాలకు కూడా ఆమె  చాలాసార్లు వ్యాఖ్యాతగా వ్యవహరించారు.
ఆమె కొన్ని మలయాళం సినిమాల్లో కూడా నటించారు. 1998 నుంచి 2000 మధ్య వరకూ ఏషియా నెట్ లో వచ్చిన స్త్రీ అనే మలయాళ సీరియల్ లో ఆమె ఒక కీలక పాత్రలో నటించారు. ఈ సీరియల్ చాలా పెద్ద హిట్. ఈ సీరియల్ కన్నడ వెర్షన్ లో కూడా ఆమె నటించారు. మలయాళంలో ఈ సీరియల్ ఎంత విజయవంతమైందంటే ఈమె పేరు కేరళలోని ప్రతివారి ఇంట్లో తెలిసే అంత.
తమిళ్ లో తైకులమే తైకులమే అనే హిట్ చిత్రంలో హీరోయిన్ పాత్రలో నటించారు ఆమె. ఈ సినిమాలో పాండిరాజన్, ఊర్వశిలతో కలసి చేశారు వినయ. మలయాళంలో ఆల్ టైం హిట్ చిత్రం మణిచిత్రతాళు సినిమాలో సహాయ నటి పాత్రలో నటించారు ఆమె. ఈ సినిమా తెలుగు, తమిళ వెర్షన్ అయిన చంద్రముఖిలో కూడా నటించారు వినయ. తెలుగులో ఇంద్ర, దొంగా దొంగది, ఆంధ్రుడు, దూకుడు వంటి సినిమాల్లో ఆమె సహాయ పాత్రల్లో నటించారు. ఈ సినిమాల్లోని ఆమె పాత్రలకు ప్రేక్షకుల నుంచి మంచి స్పందన లభించింది ఆమెకు.
2006లో స్త్రీ సీరియల్ రెండో పార్ట్ లోనూ నటించారు ఆమె. మొదటి స్త్రీ సీరియల్ లోని ఇందు పాత్రకు కొనసాగింపులోనే రెండో పార్ట్ లోనూ నటించారు వినయ.
కర్ణాటకలోని ఉడిపి జిల్లాలో పుట్టిన వినయ, ఉడిపిలోనే పెరిగారు. ఆమె  కర్హదె బ్రాహ్మణ కుటుంబానికి చెందినవారు. టివీ సీరియల్ దర్శకుడు జ్యోతి ప్రకాష్ ను వివాహం చేసుకున్నారు ఆమె. అంతకుముందు కన్నడ సినిమా ఎడిటర్, దర్శకుడు వి.ఆర్.కె.ప్రసాద్ ను పెళ్ళి చేసుకున్నారు ఆమె. కానీ ఆయన చిన్నవయసులో 1995లో మరణించారు. దాంతో జ్యోతి ప్రకాష్ ను రెండో వివాహం చేసుకున్నారు వినయ. వినయకు ఒక అక్క విజయ సత్యనారాయణ, కవల చెల్లెళ్ళు క్షమ భట్, కృపా భట్ ఉన్నారు. సోదరుడు రవి భట్ టీవీ రంగంలో నటునిగా పనిచేస్తున్నారు. ప్రస్తుతం వినయ బెంగళూరులో తన భర్త జ్యోతి ప్రకాష్, కుమార్తె ప్రతమా ప్రాసాద్ లతో కలసి ఉంటున్నారు. జ్యోతి ప్రకాష్ కుమారుడు జై అత్రే కూడా ముంబైలో సినీ దర్శకుడు, స్క్రీన్ ప్లే రచయితగా పనిచేస్తున్నారు.
ముత్తినేని లక్ష్మి
ముత్తినేని లక్ష్మి ప్రముఖ రంగస్థల నటీమణి.
ఈవిడ చిన్నవయసులోనే శైవాగారి వద్ద నాట్యంలో శిక్షణ తీసుకున్నారు. వివిధ ప్రాంతాలలో నృత్య ప్రదర్శనలు ఇచ్చారు. అనంతరం కళా నాట్యమండలి పేరుతో ఒక నాట్యసంస్థను ప్రారంభించి, ఔత్సాహిక కళాకారులకు శిక్షణ ఇచ్చారు. విజయలక్ష్మి, కల్యాణి, శ్యామల, రజనీ, శ్రీవల్లీ మొదలైనవారు వీరి యొక్క నాట్యసంస్థలోనే శిక్షణ పొంది ప్రసిద్ధ నాట్యకళాకారులుగా గుర్తింపుపొందారు.
చిన్నవయసులోనే నాట్యాన్ని అభ్యసించినా చాలాకాలం వరకు నాటకరంగానికి రాలేదు. కొన్నేళ్ల తరువాత ప్రజానాట్యమండలి ఒంగోలు శాఖవారి అల్లూరి సీతారామరాజు నాటకంలో రత్తి పాత్రతో నాటకరంగంలోకి ప్రవేశించారు. ఈ నాటకంలో సాబ్జాన్, వల్లం నరసింహారావు, లక్ష్మిపెరుమాళ్లు, ఇంద్రాణి వంటి ప్రముఖ రంగస్థల నటులు నటించారు.
ఇందిరా ప్రయదర్శిని ఆర్ట్ థియేటర్ ను ప్రారంభించి, గరీబ్ హటావో అనే నాటకాన్ని రాయించి, అనేక ప్రాంతాలలో ప్రదర్శించారు. ప్రస్తుతం శ్రీ పద్మాలయ కళా సమితి వారి శ్రీ తిరుపతమ్మ కథ నాటకంలో నటిస్తున్నారు.
అర్జన్ బజ్వా
అర్జన్ బజ్వా (జననం: సెప్టెంబరు 3, 1979) ఒక భారతీయ సినీ నటుడు. ఎక్కువగా బాలీవుడ్, మరియు తెలుగు సినిమాల్లో నటించాడు. సంపంగి, అరుంధతి, భద్ర ఇతను నటించిన కొన్ని తెలుగు సినిమాలు.
అర్జన్ బజ్వా ఢిల్లీలో జన్మించాడు. తండ్రి స్విందర్ సింగ్ బజ్వా బిజెపి పార్టీ తరపున ఢిల్లీకి ఉప మేయరుగా పనిచేశాడు. అర్జన్ ఢిల్లీలో ఆర్కిటెక్చర్ లో డిగ్రీ చేశాడు. తైక్వాండో లో బ్లాక్ బెల్టు సాధించాడు.
సినీ పరిశ్రమలో ప్రవేశించక ముందు అర్జన్ ప్రముఖ ఫ్యాషన్ డిజైనర్లు ఏర్పాటు చేసిన అనేక ఫ్యాషన్ షోల్లో పాల్గొన్నాడు. లక్స్, వీట్, ఫియట్ పేలియో, గోద్రెజ్ ఏసీ లాంటి ఉత్పత్తుల ప్రకటనల్లో ప్రముఖ నటీమణులైన ఐశ్వర్యా రాయ్, కత్రినా కైఫ్, ప్రీతి జింటా లాంటి వారి సరసన కనిపించడంతో ప్రముఖ మోడల్ గా పేరు సంపాదించాడు.
అర్జన్ మొదటగా తెలుగు సినిమాల్లో నటించాడు. సంపంగి, నీ తోడు కావాలి, ప్రేమలో పావని కల్యాణ్, భద్ర లాంటి 8 సినిమాల్లో హీరోగా నటిస్తే అందులో 5 సినిమాలు విజయవంతం అయ్యాయి. తరువాత మణిరత్నం దర్శకత్వంలో ధీరూబాయ్ అంబానీ జీవితం స్ఫూర్తిగా వచ్చిన గురు సినిమాలో ప్రతినాయక పాత్రతో బాలీవుడ్ లోకి ప్రవేశించాడు. మధుర్ భండార్కర్ దర్శకత్వంలో వచ్చిన ఫ్యాషన్ అనే సినిమాలో ప్రియాంక చోప్రా సరసన హీరోగా నటించాడు. ఈ సినిమాలో నటనకు గాను అతని స్టార్ డస్ట్ పురస్కారం లభించింది. కింగ్ సినిమాలో నాగార్జున, త్రిష పక్కన, అరుంధతి సినిమాలో అనుష్క సరసన నటించాడు. అజయ్ దేవగణ్ నటించిన "సన్ ఆఫ్ సర్దార్" సినిమాలో సోనాక్షి సిన్హా సరసన నటించాడు.
నటనలోనే కాకుండా 2007లో జరిగిన దక్షిణాది ఫిల్మ్ ఫేర్ పురస్కారాల వేడుకకు వ్యాఖ్యాతగా వ్యవహరించాడు. 2010, మరియు 2014లో గోవాలో జరిగిన భారత అంతర్జాతీయ చలనచిత్రోత్సవాలకు కూడా వ్యాఖ్యాతగా వ్యవహరించాడు. జలంధర్ లో ప్రపంచ కప్ కబడ్డీ పోటీల్లో కూడా వ్యాఖ్యానం చేశాడు.
కృష్ణ గోదావరి బేసిన్
కృష్ణ గోదావరి బేసిన్ ఆంధ్రప్రదేశ్ లో ఉన్న ముఖ్యమైన పెరి క్రాతోనిక్ బేసిన్. ఇది కృష్ణ గోదావరి నదుల మధ్యన వ్యాపించి ఉంది. దీని వైశాల్యం 50,000 చదరపు కిలోమీటర్ల. 2002 లో ఈ ప్రదేశం లో సహజవాయువు ను కనుగొన్నాక ఈ ప్రాంతాన్ని డి-6 బ్లాక్ గా పరిగణిస్తున్నారు. ప్రస్తుతం భారతదేశం లో ఇదే అతి పెద్ద సహజవాయు నిక్షేపం.
కృష్ణ గోదావరి ప్రాణహిత బేసిన్ భౌగోళిక చరిత్ర
భూగోళం కాలక్రమేణ అనేక మార్పులు చెందింది ప్రస్తుతం కనపడె ఖండాలు కాలక్రమేణ ఎన్నొ మార్పులు చెంది, ఈ రుపానికి వచ్చేయి. వివిధ ఖందాలలో, భరత ఖండం ది, చాల క్రియాశీలక పాత్ర. ప్రస్తుతం గోదావరి కృష్ణ నదులు ఉన్న భౌగోళిక ప్రదేశాన్ని ఇరవైఐదు కోట్ల యాభై లక్షల సంవత్సరాలతం నుంచి భౌగోళిక శాస్త్రవేత్తలు అంచనా వేయగలుగుతున్నారు. 25.5 కోట్ల సంవత్సరాల క్రితం ఇండియన్ ప్లేట్ లో భాగంగా ఉన్న కృష్ణ గోదావరి ప్రాణహిత బేసిన్ (కే.జి.బేసిన్) గొండ్వానాలో భాగంగా దక్షిణ ధృవానికి సమీపంలో ఉండేది. అంటార్కిటికా కృష్ణ, గోదావరి ప్రాంతానికి సమీపంగా ఉండేది. దాదాపు భారత ఖండం మడగాస్కర్, ఆఫ్రికాలను అంటిపెట్టుకుని ఉండేది. ఈ భాగాన్ని హిమనదం (Glacier) కప్పి ఉంచేది. ప్రస్తుత విజయవాడ, రాజమండ్రి వంటి ప్రాంతాలు అంటార్కిటికా చేరువలో ఉండేవి
23.7 కోట్ల సంవత్సరాల క్రితం కే.జి.బేసిన్ ప్రాంతంలో వేడెక్కడం ప్రారంభమయ్యింది అంటార్కిటికా సహితంగా అంతటా ఉష్ణమండలం నెలకొని ఉండేది. అది భూమి చరిత్రలోకేల్లా అతి ఎక్కువ ఉష్ణోగ్రతలు గల సమయం.
19.5 కోట్ల సంవత్సరాల క్రితం దక్షిణ అంటార్కిటికా మొత్తం తూర్పు కోస్తాను కేజి బేసిన్ సహితంగా అంటిపెట్టుకుని ఉండేది. ప్రాణహిత, గోదావరి కోటా డైనోసార్లు, మొసళ్ళు, క్షీరదాలు, చేపలు ఈ ప్రదేశంలో జీవించేవి.
25.5 కోట్ల సంవత్సరాల నుంచి 14 కోట్ల సంవత్సరాల క్రితం వరకు గోదావరి నది వాయువ్య దిశగా ప్రవహించేది. సుమారు 13 నుంచి 14 కోట్ల సంవత్సరాల క్రితం సమయంలో ప్రవాహం తిరుగబడి ప్రస్తుత గోదావరి నదిలానే తూర్పు వైపుగా ప్రవహించడం ప్రారంభించింది. 13 కోట్ల సంవత్సరాల క్రితం బంగాళాఖాతం, అంటార్కిటికా-భరత ఖండాల నడుమ ఏర్పడింది
భూగర్భ శాస్త్రంలో భూమి మీద మానవుదు వచ్చి అతి కొద్ది, 20 లక్షల సంవత్సరాలు, మాత్రమే.
వేదాంతం రత్తయ్య శర్మ
వేదాంతం రత్తయ్య శర్మ (జ.1943) కూచిపూడి నాట్యాచార్యుడు.
ఆయన అన్నపూర్ణమ్మ మరియు రామయ్య దంపతులకు జన్మించాడు. ఆయన వేదాంతం పార్వతీశం, చింతా కృష్ణమూర్తి మరియు వెంపటి చినసత్యం యొక్క ఆరాధకుడు. ఆయన వివిధ ప్రదర్శనలలో హిరణ్యకశిపుడు, బాణాసురుడు, అనిరుద్ధుడు, శివుడు, శ్రీరాముడు, శ్రీనివాసుడు పాత్రలను మరియు రంగసాని వంటి స్త్రీ పాత్రలను ధంరించాడు. ఈ నటన మాత్రమే కాకుండా ఆయన వివిధ నృత్య నాటికలను వ్రాసి వాటికి దర్శకత్వం వహించేవాడు. వెంపటి చినతత్యం డ్రామాలలో ఆయన అనేక వైవిధ్యమైన పాత్రలను పోషించాడు.అ అయన ఆకాశరాజు, భృగుమహర్షి మరియు చోళరాజు గా పద్మావతీ శ్రీనివాస కళ్యాణం నాటకంలోనూ, దక్షునిగా హరవిలాసం నాటకంలోనూ మరియు యితర నాటకాలలో వివిధ పాత్రలను ధరించాడు. ప్రత్యేకంగా శివధనుర్భంగం, క్షీరసాగర మథనం మరియు రుక్మిణీ కల్యాణం లలో మంచి గుర్తింపు తెచ్చిన పాత్రలలో నటించాదు. అదే కాకుండా సినిమాలలో కూడా నటించాడు.
ఆయన దేశ విదేశాలలో 2000లకు పైగా ప్రదర్శనలిచ్చాడు. ఆయన 1969 నుండి కూచిపూడి కళాక్షేత్రంలో నాట్యాచార్యునిగా పనిచేస్తున్నాడు. ఆయన ఆ సంస్థకు ప్రధానాధ్యాపకులు గా ఉంటూ ప్రహ్లాద విజయ యక్షగానం, గిరిజా కల్యాణం, అర్థనారీశ్వరం, క్షీరసాగర మథనం మరియు భామాకలాపం నాటకాలకు నృత్య దర్శకత్వం వహించాడు.
కూచిపూడి నాట్యారామం, కేంద్ర సంగీత నాటక అకాడమీ, నర్తనం పత్రిక సంయుక్త ఆధ్వర్యంలో నాట్యక్షేత్రం కూచిపూడి శ్రీసిద్ధేంద్రయోగి కళాపీటం ఆవరణలో కూచిపూడి యక్షగాన మహోత్సవాలలో నాట్యాచార్యులు వేదాంతం రత్తయ్య శర్మ స్వీయ దర్శకత్వంలో భామాకలాపం ప్రదర్శించబడినది.
శేఖర్ చంద్ర
శేఖర్ చంద్ర ఒక సినీ సంగీత దర్శకుడు మరియు గాయకుడు. నచ్చావులే, నువ్విలా, మనసారా, కార్తికేయ, సినిమా చూపిస్త మామ, ఎక్కడికి పోతావు చిన్నవాడా అతను సంగీతం అందించిన కొన్ని సినిమాలు.
శేఖర్ చంద్ర తండ్రి హరి అనుమోలు ప్రముఖ సినిమాటోగ్రాఫర్. మయూరి, లేడీస్ టైలర్, నువ్వే కావాలి, గమ్యం లాంటి విజయవంతమైన సినిమాలకు సినిమాటోగ్రాఫర్ గా పనిచేశాడు. శేఖర్ చిన్నప్పుడే పియానో అంటే ఇష్టంగా ఉండేది. పట్టుబట్టి మరీ తండ్రి దగ్గర చిన్న పియానో కొనిపించుకున్నాడు. అప్పుడు అదే అతని ప్రపంచం లా అనిపించేది. ఖాళీ సమయాల్లో అందులో ఏదో ఒకటి వాయిస్తూ కాలక్షేపం చేసేవాడు. గిటార్ కూడా నేర్చుకున్నాడు. పాఠశాలలో కార్యక్రమాల్లో కూడా వాయించేవాడు.
తల్లిదండ్రులు మొదట సందేహించినా అతను సంగీతం మీద ఆసక్తిని గమనించి సంగీత దర్శకుడు కీరవాణి దగ్గరకు తీసుకెళ్ళారు. ఆయన అతనిలో ప్రతిభను గుర్తించి హైదరాబాదులో కాకుండా చెన్నైలో ఏదైనా సంగీత కళాశాలలో చేర్చమన్నాడు. దాంతో శేఖర్ తల్లిదండ్రులు అతన్ని చెన్నైలో ట్రినిటీ సంగీత కళాశాలలో చేర్చారు. అక్కడ సంగీతం నేర్చుకుంటూనే కీరవాణి పాటలు రికార్డింగుకు వెళ్ళి అక్కడ కోరస్ లో పాటలు పాడేవాడు. కొద్ది రోజులు సీరియల్స్ కీ, జింగిల్స్ కీ సంగీతం సమకూర్చాడు. కొన్నాళ్ళు కోటి దగ్గర కీబోర్డు ప్లేయర్ గా పనిచేశాడు.
శేఖర్ భార్య మాధురి అమెరికాలో ఎమ్మెస్ చేసి ఎల్. వి. ప్రసాద్ కంటి ఆసుపత్రిలో క్లినికల్ రీసెర్చి విభాగంలో కొద్దిరోజులు పనిచేసింది. తరువాత వారికి నయనిక అనే పాప జన్మించింది.
రికార్డింగ్ స్టూడియోలకు వచ్చి పోతున్నప్పుడే దర్శకుడు ఉప్పలపాటి నారాయణరావు తో పరిచయం అయింది. మొదటగా ఆయనకు తెలిసిన వాళ్ళ సినిమాలో సంగీత దర్శకుడిగా అవకాశం ఇప్పించాడు. కానీ ఏదో కారణాల వల్ల అది కార్యరూపం దాల్చలేదు. తరువాత జ్ఞాపకం అనే సినిమాకు సంగీతం రూపకల్పన చేశాడు. అదే అతని మొదటి సినిమా. ఆ సినిమాకు పనిచేస్తున్నపుడే దర్శకుడు రవిబాబుతో పరిచయం ఏర్పడింది. అలా రవిబాబు దర్శకత్వంలో వచ్చిన అనసూయ సినిమాకు సంగీతాన్నందించాడు. తర్వాత వచ్చిన నచ్చావులే సినిమా కూడా శేఖర్ చంద్రకు సంగీత దర్శకుడిగా మంచి పేరు తెచ్చింది. ఆ సినిమాలో పాట పాడిన గీతా మాధురికి ఉత్తమ గాయనిగా నంది పురస్కారం లభించింది. తర్వాత నువ్విలా, బెట్టింగ్ బంగార్రాజు, అమరావతి, అవును, మాయ, బ్రదర్ ఆఫ్ బొమ్మాళి, మనసారా లాంటి సినిమాలు చేశాడు.
మిల్లవ్ వయాడక్ట్
మిల్లవ్ వయాడక్ట్ (Millau Viaduct) అనేది దక్షిణ ఫ్రాన్స్ లో మిల్లవ్ సమీపంలో టార్న్ నది లోయపై ఉన్న ఒక తీగల ఆధారిత వంతెన. ఈ వంతెన బ్రిటీష్ ఆర్కిటెక్ట్ నార్మాన్ ఫోస్టెర్ మరియు ఫ్రెంచ్ స్ట్రక్చరల్ ఇంజనీర్ మిచెల్ విర్లొగెవ్స్ చే రూపకల్పన చేయబడింది. ఇది నిర్మాణం యొక్క బేస్ పైన 343 మీటర్ల (1,125 అడుగులు) ఎత్తులో ఒక మాస్ట్ యొక్క శిఖరంతో ప్రపంచంలోనే అతి పొడవైన వంతెన.
జియాజింగ్ షోయాజింగ్ సీ బ్రిడ్జ్
పసుమర్తి సుబ్రహ్మణ్య శాస్త్రి
పసుమర్తి సుబ్రహ్మణ్య శాస్త్రి (జ.1915) కూచిపూడి నాట్యాచార్యుడు.
ఆయన మంగమ్మ మరియు పసుమర్తి వెంకటేశ్వర్లు దంపతులకు 1915లో జన్మించాడు. ఆయన ప్రారంభంలో కూచిపూడి నాట్య శిక్షణను వారి తాతగారైన మహంకాళి చలపతి వద్ద నేర్చుకున్నాడు. ఆయన శిష్యరికంలో ఆయన లోహితాస్యుడు, ప్రహ్లాదుడు, లవుడు మరియు కుశుడు వంటి పాత్రలలో నటించేటట్లు మలచబడ్డాడు. ఆయన యేలేశ్వరపు సత్యనారాయణ, ముస్తి చిదంబర దీక్షితులు, చింతా కృష్ణమూర్తి మరియు శ్రీరామమూర్తి లవద్ద స్త్రీ వేష ధారణ గూర్చి మెళుకువలు నేర్చుకున్నాడు. ఆయన స్త్రీ పాత్రలలో రాణించాడు. ఆయన సీత, ఉష, మోహిని, చంద్రమతి, సుభద్ర వంటి వేషధారణతో సభాసదుల అభిమానాన్ని చూరగొన్నాడు. ఆయన మహంకాళి వారి మేళం, వేదాంతం వారి మేళం మరియు వేదాంతం నాట్యమండలి వంటి కూచిపూడి గ్రామంలోని సంస్థలలో పనిచేసాడు. ఆయన సర్వేపల్లి లోని వేదసభ చే సన్మానించబడ్డాడు. ఆయన 1937లో అంగలూరు లో సన్మానించబడ్డాడు. అనేక ప్రాంతాలలో ప్రదర్శనలిచ్చాడు.
ఆయన కొంతకాలం పాటు కూచిపూడి గ్రామంలో ఉన్న నాట్యకళాశాల అయిన సిద్ధేంద్ర కళాక్షేత్రం లో పనిచేసాడు. ఆయన శిష్యులలో బొక్కా కృష్ణమూర్తి ప్రసిద్ధుడు. ఆయన ఉన్నతమైన, ఆదర్శవంఅమైన జీవితాన్ని గడిపి కూచిపూడిలో మంచి గురువుగా వెలుగొందాడు.
పసుమర్తి సీతారామయ్య
పసుమర్తి సీతారామయ్య కూచిపూడి నాట్యాచార్యుడు. ఆయన 2004లో కేంద్ర సంగీత నాటక అకాడమి పురస్కారాన్ని అందుకున్నాడు.
ఆయన కృష్ణా జిల్లా కు చెందిన కూచిపూడి గ్రామంలో పసుమర్తి సుబ్రహ్మణ్య శాస్త్రి మరియు అరుంధతమ్మ ( ప్రముఖ కూచిపూడి నాట్యాచార్యుడు చింతా వెంకట్రామయ్య కుమార్తె) లకు ఏకైక సంఆనంగా ఫిబ్రవరి 15, 1927 న జన్మించాడు. ప్రారంభ నాట్య శిక్షణను వారి తాతగారైన రమణయ్య వద్ద పొందాడు. ఆయన తరువాత నాట్యశాస్త్ర్ంలో మెళుకువలను ప్రముఖ నాట్యాచార్యుడు వేదాంతం రాఘవయ్య వద్ద నేర్చుకున్నాడు.
ఆయన గాత్ర సంగీతాన్ని యేలేశ్వరపు సీతారామాంజనేయులు వద్ద నేర్చుకున్నాడు. ఆయన స్త్రీ పాత్రలలో రాణించాడు. ఆయన ఉష, సత్యభామ మొదలగు స్త్రీ పాత్రలతో సభాసదుల అభిమానాన్ని చూరగొన్నాడు. హరిశ్చంద్ర, లవకుశ మరియు మోహినీ రుక్మాంగద వంటి నాటకాలలో ముఖ్య పాత్రలు పోషించాడు. ఆయన ఒక దశాబ్దం పాటు మచిలీపట్నం వద్ద ఔత్సాహికులైన కళాకారులకు నాట్యంలో శిక్షణనిచ్చాడు. మొవ్వ గ్రామంలో ఉన్న క్షేత్రజ్ఞ కళాసమితి నిర్వహించిన నాట్య పోటీలలో వారి విద్యార్థులు వరుసగా మూడు సంవత్సరాలు బంగారు పతకాలను పొందారు. ఆయన 1970లో ఉత్తమ నాట్యాచార్య బిరుదును పొందాడు.
ఆయన రెండేళ్ళపాటు న్యూఢిల్లీ వెళ్ళి అక్కడ నాట్య కళాకారులైన సోనాల్ మాన్‌సింగ్, ఇంద్రాణి రెహ్మాన్ వంటి వారికి కూచిపూడి నాట్యరీతులలో శిక్షణనిచ్చాడు. ఆయన స్వప్నసుందరి మరియు రాధారెడ్డిలకు కూడా శిక్షణనిచ్చాడు.
ఆయనకు ఆంధ్ర విశ్వవిద్యాలయంలోని ఫైన్ ఆర్ట్స్ విభాగంలో కూచిపూడి నాట్యాన్ని బోధించుటకు ఆహ్వానం అందింది. ఆయన 1973 నుండి విశాఖపట్నంలో స్థిరపడి నాట్య రీతులను శిక్షణనిస్తున్నాడు.
హరి అనుమోలు
హరి అనుమోలు ప్రముఖ సినిమాటోగ్రాఫర్. మయూరి, లేడీస్ టైలర్, నువ్వే కావాలి, గమ్యం లాంటి ఎన్నో విజయవంతమైన సినిమాలకు పనిచేశాడు. దాదాపు 30 మందికి పైగా కొత్త దర్శకులతో పనిచేసిన అనుభవం ఆయనకుంది.
ఆయన కుమారుడు శేఖర్ చంద్ర సంగీత దర్శకుడిగా పనిచేస్తున్నాడు.
హరి 1976లో తన కెరీర్ ప్రారంభించాడు. అయితే 1979 లో ఆయన పూర్తి స్థాయి టెక్నీషియన్ గా మారాడు. కొత్తగా ప్రవేశించే దర్శకులు చాలా మంది ఈయన్ను సినిమాటోగ్రాఫర్ గా ఎంచుకున్నారు. అలా ఆయన 30 కి పైగా నూతన దర్శకులతో పని చేశాడు. ఇందులో ప్రముఖ దర్శకులైన విక్రం, కె. ఎస్. రవికుమార్, ఎస్. ఎస్. రాజమౌళి, త్రివిక్రమ్ శ్రీనివాస్, క్రిష్, వంశీ లాంటి ప్రముఖ దర్శకులున్నారు. తమిళంలో కూడా ఏడుగురు నూతన దర్శకులతో పనిచేసిన అనుభవం ఆయనకుంది.
వేదాంతం జగన్నాధ శర్మ
వేదాంతం జగన్నాధ శర్మ ( 1922 – 1982 ) కూచిపూడి నాట్యాచార్యులు.
ఆయన నాగమ్మ మరియు వేదాంతం లక్ష్మీనారాయణ శాస్త్రి దంపతులకు కూచిపూడి గ్రామంలో 1922 లో జన్మించాడు. ఆయన వారి తండ్రి వద్ద ప్రారంభ శిక్షణను పొందాడు. ఆయన తన తండ్రిచే మంచి నాట్యకళాకారునిగా మలచబడ్డాడు. ఆయన స్త్రీ పాత్రలలొ మంచి గుర్తింపు పొందాడు. సత్యభామ, ఉష మరియు గొల్లభామ వంటి పాత్రలకు జీవం పోసాడు. ఆయన 1940లలో భారత దేశ వ్యాప్తంగా తన తండ్రితో పాటు పర్యటించి అనేక ప్రదర్శనలిచ్చాదు. ఆయన కూచిపూడి నృత్యానికి మంచి గుర్తింపూ తెచ్చాడు. ఆయన 1940లలో రాజమండ్రి లో నర్తనశాల అనే నాట్య సంస్థను ప్రారంభించాడు. తరువాత ఆయన లక్ష్మీనారాయణ శాస్త్రితో పాటు మద్రాసు వెళ్లాడు. సినిమాలలో నృత్య దర్శకత్వం లో చేరి తెలుగు, తమిళం, కన్నడ మరియు ఒరియా భాషల యొక్క 50 చిత్రాలకు నృత్య దర్శకత్వం చేసాడు. అందులో ప్రసిద్ధమైన సినిమాలు ఇలవేలుపు, చెంచులక్ష్మీ, బంగారుపాప మరియు కలైఅరసై లు. ఆయన 1964లో హైదరాబాదులో స్థిరపడ్డాడు. 1965లో కూచిపూది కళాక్షేత్రం స్థాపించాడు. సుమతీ కౌష, క్రిష్ణకుమారి, శాంతి ఆకెళ్ళ, భారతి, ఉషా గాయత్రి మరియు ఆర్. విజయలక్ష్మి మొదలైన వారు ఆయన శిష్యులు. ఆయన మోహినీ భస్మాసుర, ఉషాపరిణయం మరియు భామాకలాపం వంటి నృత్య నాటికలకు కొరియాగ్రాఫ్ చేసాడు. ఆయన తన శిష్యులతో పాటు విదేశాలలో ప్రదర్శనలిచ్చాడు.
ఆయనకు అనేక గౌరవాలు, గుర్తింపులు లభించాయి. నాట్యాచార్య, భరతకళా ప్రపూర్ణ వంటి బిరుదులు పొందాడు. 1980లో సంగీత నాటక అకాడమి పురస్కార్ం పొందాడు. 1977లో హైదరాబాదులోని త్యాగరాజ ప్రభుత్వ సంగీత కళాశాఅలచే నృత్య విద్వాన్‌మణి బిరుదును పొందాడు. ఆయన ఆంధ్రప్రదేశ్ సంగీత నాటక అకాడమి సభ్యునిగా తన సేవలనందించాడు.
పల్లె రామారావు
డాక్టర్ పల్లె రామారావు భారత దేశ అత్యుత్తమ శాస్త్రవేత్తలలో ఒకరు. ఇతడు అణుభౌతిక శాస్త్రంలోను, మెటలర్జీ విభాగంలో విశేషమైన కృషి చేశాడు. భారత ప్రభుత్వం ఇతనిని పద్మశ్రీ, పద్మభూషణ్, పద్మవిభూషణ్ పురస్కారాలతో సత్కరించింది.ఇతడు డి ఆర్ డి ఓ, కేంద్ర అణు ఇందన సంస్థలలో కీలక పాత్ర నిర్వహించాడు. అమెరికన్ సొసైటీ ఆఫ్ మెటీరియల్స్ (ఎ.ఎస్.ఎం), ఇతనికి "విశిష్ట జీవిత సభ్యత్వ" పురస్కారం అందించింది. ఇతడు ఈ గౌరవం అందుకున్న తొలి భారతీయుడు.
పల్లె రామారావు 1937, జూన్ 30న కర్నూలులో ఒక బ్రాహ్మణ కుటుంబంలో జన్మించాడు. ఇతని తండ్రి కర్నూలులో ప్రముఖ న్యాయవాది. కుటుంబ వాతావరణం వల్ల ఇతనికి క్రమశిక్షణ చిన్న తనం నుండి అలవాటైంది. కర్నూలు మునిసిపల్ హైస్కూలులో తెలుగు మాధ్యమంలో ఇతని ప్రాథమిక విద్య గడిచింది. తన పదనాల్గవ ఏడు నిండకండానే ఇతడు ఎస్.ఎస్.ఎల్.సి పరీక్షలు ఉతీర్ణుడై, బెంగళూరు లోని సెయింట్ జోసెఫ్ కాలేజిలో చేరాడు. ఇది ఇతని జీవితానికి ఒక దిశామార్గం ఇచ్చింది. తరువాత మద్రాసులోని ప్రెసిడెన్సి కాలేజిలో బి.ఎస్.సి (భౌతిక శాస్త్రం) పట్టా సాధించాడు. ఆంధ్ర విశ్వవిద్యాలయంలో ప్రప్రథముగా (1956) లో ప్రారంభమైన ఎం.ఎస్.సి - అణుభౌతిక శాస్త్రం (న్యుక్లియర్ ఫిజిక్స్) చదివి స్నాతకోత్తర పట్టాను పొందాడు. ఆ తర్వాత బెనారస్ హిందూ విశ్వవిద్యాలయం నుండి 1964లో డాక్టరేట్ పట్టా అందుకున్నాడు. అమెరికా పెన్సల్వేనియా విశ్వవిద్యాలయలో మెటీరియల్ సైన్స్‌లో పోస్ట్ డాక్టరల్ రిసర్చ్ నిర్వహించాడు. ఈ తరుణంలో ఎల్ ఆర్ ఎస్ ఎం (థిన్ ఫిల్మ్‌స్) లో ప్రయోగాలు చేశాడు. బనారస్ హిందూ విశ్వవిద్యాలయంలో ధాతుసాధనా శాస్త్ర ఆచార్యుడిగా ఉన్న టి.ఆర్.అనంతరామన్‌తో ఏర్పడ్డ పరిచయం ఇతని జీవితానికి ఓ కొత్త మలుపునిచ్చింది.
ఇతడు కొంత కాలం ఇండియన్ ఇన్‌స్టిట్యూట్ ఆఫ్ సైన్స్ (బెంగళూరు) లో పనిచేశాడు. తరువాత వారణాశిలోని బనారస్ హిందూ విశ్వవిద్యాలయం, ధాతుసాధనా విభాగంలో 1975 నుండి 1982 వరకు ఆచార్యుడిగా పనిచేశాడు. ఇక్కడ ఇతడు ఫిజిక్స్ ఆఫ్ మెటల్స్, డిస్లొకేషన్ థీరీ, మెకానికల్ బిహేవియర్ ఆఫ్ మెటల్స్ అండ్ మెటల్ ఫామింగ్ అంశాలు బోధించాడు. అటుపిమ్మట హైదరాబాదులోని డిఫెన్స్ మెటలర్జికల్ రీసర్చ్ లాబొరేటరీ (డి.ఎం.ఆర్.ఎల్) సంస్థ సంచాలకుడిగా పనిచేశాడు. ఆ తరువాత భారత ప్రభుత్వ సాంకేతిక కార్యదర్శిగా పనిచేశాడు. అటామిక్ ఎనర్జి రెగ్యులేటరీ సంస్థ అధ్యక్షుడిగా, హైద్రాబాద్ కేంద్ర విశ్వవిద్యాలయం ఉప-కులపతిగా సేవలను అందించాడు. ఇస్రో - విక్రం సారాభాయి విశిష్ట ఆచార్యుడిగా ఉన్నాడు. ఇంటర్ నేషనల్ అడ్వాన్స్డ్ రిసర్చ్ సెంటర్ ఫర్ పౌడర్ మెటలర్జీ అండ్ న్యు మెటీరియల్స్ (ఏ.ఆర్.సి.ఐ) కార్యనిర్వాహక పరిషత్ అధ్యక్షుడిగా ఉన్నాడు.
పల్లె రామారావు శాస్త్ర, సాంకేతిక సంస్థలకు తన వంతు సహాయం అందిస్తున్నాడు. హైద్రాబాదులో "టి.ఆర్.అనంతరామన్ ఎడ్యుకేషనల్ అండ్ రిసర్చ్ ఫౌండేషన్" అనే సంస్థ నెలకొల్పి దాని అభివృద్ధికి పాటుపడుతున్నాడు. ఐదు దశాబ్దాల పాటు ఇతడు చేసిన అవిరళ కృషితో భారతదేశం కీలకమైన మిశ్ర ధాతుసాధనా శాస్త్ర క్షేత్రాలలో ఎంతో ముందజ వేసింది. 
ఇతడు నెలకొల్పిన సంస్థలు:
దాదాపు ఐదు దశాబ్దాలు విస్తరించిన క్షేత్రానుభవంతో ఇతడు 240 పత్రాలను సమర్పించాడు. అనేక జాతీయ, అంతర్జాతీయ పత్రికలకి సంపాదకుడిగా వ్యవహరించాడు. ఇతడు తన సుదీర్ధ ప్రవాసంలో అనేక అవార్డులు, గౌరవ పురస్కారాలు అందుకున్నాడు.
వీటిలో కొన్ని:
పల్లె రామారావుకు భార్య రేఖ, కొడుకు నరేంద్ర, కూతురు సుమన్ ఉన్నారు.
భాల్కా తీర్థం
భాల్కా తీర్థం, గుజరాత్ లోని సౌరాష్ట్రంలో ఉన్న వీరవల్ దగ్గర్లోని  ప్రభాస్ క్షేత్రంలో ఉంది. ఈ ప్రదేశంలోనే శ్రీకృష్ణుడు నిర్యాణం జరిగిందని  పురాణ గాథ. ఇక్కడే కృష్ణుడు పడుకుని ఉండగా, జారా అనే వేటగాడు ఆయన బొటనవేలును బాణంపెట్టి కొట్టగా, కృష్ణుడు అవతార సమాప్తం  చేసి, ఊర్ధ్వలోకాలకు వెళ్ళిపోయాడు. ఈ కథకు సంబంధించి సంస్కృతంలో శ్రీ కృష్ణ నీజ్ధాం ప్రస్థాన్ లీలా అనే నాటకం కూడా ఉంది.
మహాభారతం ప్రకారం కురుక్షేత్రం జరుగుతున్న సమయంలో, దుర్యోధనుడి మరణానికి ముందురోజు రాత్రి శ్రీకృష్ణుడు గాంధారిని  పలకరించడానికి వెళ్తాడు. అప్పటికే తన కొడుకుల్లో చాలామందిని  కోల్పోయిన గాంధారి, కృష్ణునిపై కోపం వహిస్తుంది. యుద్ధాన్ని రాకుండా చేయలేకపోయావంటూ కృష్ణున్ని తిడుతుంది. కృష్ణుడూ, యాదవ వంశం రానున్న 36 ఏళ్ళలో నాశనమవుతుందని శపించింది.  ఇదంతా జరగవలసిందే అని ముందే తెలిసిన కృష్ణుడు తథాస్తు  అంటాడు.
36ఏళ్ళ తరువాత ఒక ఉత్సవం సమయంలో యాదవులలో గొడవలు బయలుదేరి, ఒకరిని ఒకరు చంపుకున్నారు. కృష్ణుని అన్నగారు బలరాముడు యోగం ద్వారా శరీరం వదిలేశాడు. శ్రీకృష్ణుడు కూడా అడవికి వెళ్ళి, ఒక చెట్టు కింద ధ్యానం చేస్తూ ఉండిపోయాడు. అలానే పడుకుని విశ్రమిస్తుండగా జారా అనే వేటగాడు కృష్ణుని ఎడమకాలి  బొటనవేలును చూసి లేడి అనుకుని, బాణం వేసి కొట్టాడు. రక్తమోడుతూ, బాధపడుతున్న కృష్ణుణ్ణి చూసి తన తప్పు తెలుసుకున్న వేటగాడు చాలా బాధపడతాడు. అప్పుడు కృష్ణుడు జారునితో " జారా త్రేతాయుగంలో రామావతారంలో నేను ఉన్నప్పుడు నాచే  చంపబడిన వాలివి నువ్వు. ఈ ప్రపంచంలో జరిగేవన్నీ నా ఇష్టా ఇష్టాలతోనే జరుగుతాయి. దీనికి నీ బాధ్యత ఏం లేదు" అని చెప్పాడు. అలా  శ్రీకృష్ణుడు సశరీరంగా తన లోకమైన గోకుల బృందావనానికి  వెళ్ళిపోతాడు. ఈ విషయాన్ని చూసినవారు హస్తినాపురానికీ ,  ద్వారకకీ చేరవేశారు. సోమనాథ్ ఆలయం దగ్గర్లోని భాల్కా అనే ఈ  ప్రదేశంలోనే శ్రీకృష్ణుని నిర్యాణం జరిగింది.
పురాణాల ప్రకారం శ్రీకృష్ణుని అవతార సమాప్తంతో ద్వాపర యుగం ముగిసి, కలియుగం మొదలు అయింది. ప్రస్తుత కాలమాన కొలమానాల ప్రకారం క్రీ.పూ. 3102 సంవత్సరంలో ఫిబ్రవరి 17/18 నాడు జరిగి ఉండవచ్చని ఒక అంచనా.
కె. ఎస్. రవికుమార్
కె. ఎస్. రవికుమార్ ఒక ప్రముఖ సినీ దర్శకుడు, నిర్మాత, రచయిత మరియు నటుడు. ఎక్కువగా తమిళ సినిమాలకు దర్శకత్వం వహించాడు. నరసింహ, స్నేహం కోసం, దశావతారం, లింగ, జై సింహా ఆయన దర్శకత్వం వహించిన కొన్ని సినిమాలు.
రవికుమార్ మొదటగా ఆర్. బి. చౌదరి నిర్మాణంలో విక్రమన్ దర్శకత్వంలో వచ్చిన "పుదువసంతం" అనే సినిమాకు సహాయ దర్శకుడిగా పనిచేశాడు. అతని పనితనం నచ్చి ఆర్. బి. చౌదరి దర్శకుడిగా అవకాశం ఇచ్చాడు. 1990 లో రహమాన్, రఘువరన్ నటించిన "పురియాద పుధిర్" రవికుమార్ కు దర్శకుడిగా తొలిచిత్రం. ఇది "తర్క" అనే కన్నడ సినిమాకు పునర్నిర్మాణం. రవికుమార్ సాధారణ శైలియైన మసాలా సినిమాలకు భిన్నమైన సినిమా ఇది. .తర్వాత నటుడు విక్రమ్ తో "పుదు కావ్యం" అనే సినిమా రూపొందించాలనుకున్నాడు కానీ అది కార్యరూపం దాల్చలేదు. తర్వాత రవికుమార్ గ్రామీణ నేపథ్యంలో సాగే యాక్షన్ సినిమాలు తీయడం తన శైలిగా మార్చుకుని శరత్ కుమార్ తో "చేరన్ పాండియన్", "నాట్టమై" లాంటి విజయవంతమైన సినిమాలు చాలా తీశాడు. దాంతో సినీ పరిశ్రమలో అతను కమర్షియల్ దర్శకుడిగా పేరు తెచ్చుకున్నాడు.
1995 లో మలయాళ దర్శకుడు ప్రియదర్శన్ తీసిన "తెన్మవిన్ కొంబత్" సినిమాకు రీమేక్ గా తమిళంలో రజనీకాంత్ హీరోగా ముత్తు సినిమా తీశాడు. అది మంచి విజయాన్ని సాధించింది. తర్వాత కమల్ హాసన్ తో కలిసి ఒక అమెరికన్ హాస్య చిత్రం "మిసెస్ డౌట్ ఫైర్" సినిమా స్ఫూర్తితో "అవ్వై షణ్ముఖి" అనే సినిమా తీశాడు. ఇది కూడా విమర్శకుల ప్రశంసలందుకుంది. ఇద్దరు ప్రముఖ కథానాయకులతో సినిమాలు తీసి విజయాలు సాధించడంతో రవికుమార్ కు విజయ్ కాంత్, కార్తీక్ లాంటి నటులతో పనిచేసే అవకాశాలు వచ్చాయి.
1998లో రజనీకాంత్ హీరోగా వచ్చిన నరసింహ, చిరంజీవి హీరోగా తమిళ సినిమాకు రీమేక్ చేసిన స్నేహం కోసం, కమల్ హీరోగా తెనాలి, నాగార్జున హీరోగా బావ నచ్చాడు లాంటి సినిమాలు తీశాడు. తెలుగులో మంచి విజయం సాధించిన భద్ర సినిమాను తమిళంలో శింబు హీరోగా రీమేక్ చేశాడు. 2008 లో కమల్ హాసన్ హీరోగా వచ్చిన దశావతారం ఒక భారీ బడ్జెట్ సినిమాకు రవి కుమార్ దర్శకత్వం వహించాడు. తెలుగులో 2016లో రెమో సినిమాలో నటించాడు.
పులిపాక వెంకటప్పయ్య
పులిపాక వెంకటప్పయ్య ప్రముఖ రంగస్థల నటులు.
వెంకటప్పయ్య 1907లో చేబ్రోలు మండలం, వేటపాలెం గ్రామంలో జన్మించారు.
వెంకటప్పయ్య మేనమామ రంగస్థల నటులు. తన మేనమామ ప్రోత్సాహంతో వెంకటప్పయ్య చిన్నతనంలోనే రంగస్థల ప్రవేశం చేశారు. ఉపాధ్యాయులుగా పనిచేస్తూనే, నాటకాలలో పాల్గొన్నారు. తన నటనకు ప్రేక్షకులనుండి ప్రశంసలు రావడంతో, ఉద్యోగం వదిలి నాటకరంగానికి వచ్చారు.
ముందుతరం నటులైన జొన్నవిత్తుల శేషగిరి, కపిలవాయి రామనాథశాస్త్రి, యడవల్లి సూర్యనారాయణ, దైతా గోపాలం, కన్నాంబ, రామతిలకం మొదలైన ప్రఖ్యాత నటులతో కలిసి నటించారు. 1948లో తెనాలి లోని అబ్బూరి వారి నాటక సమాజంలో చేరారు. అబ్బూరి వరప్రసాదరావు కృష్ణుడిగా, వెంకటప్పయ్య కర్ణుడిగా నటించిన నాటకాలు ప్రేక్షకాదరణ పొందాయి. గ్రామఫోన్ కంపెనీవారు వీరిద్దరి కర్ణ సందేశం ఘట్టాన్ని రికార్డు చేశారు. కొంతకాలం బేతా వెంకట్రావు తో కలిసి రామాంజనేయ యుద్ధం నాటకంలో శ్రీరాముడు పాత్ర పోషించాడు. ఒకానొక దశలో నాటక కాంట్రాక్టర్లకు వెంకటప్పయ్య డేట్స్ దొరికేవికావు. వీరి గానం చాలా మధురంగా ఉండేది. ఆ మధుర గానంతో ప్రేక్షకులను సమ్మోహితులను చేసేవారనడంలో ఆశ్చర్యంలేదు.
ఇవే కాకుండా చాలా నాటకాల్లో ప్రధాన పాత్రలు పోషించారు.
కొల్లా అశోక్ కుమార్
అశోక్ కుమార్ ఒక తెలుగు సినీ నిర్మాత మరియు నటుడు. తెలుగు సినిమాల్లో ఎక్కువగా ప్రతినాయక పాత్రలు పోషించాడు. కోడి రామకృష్ణ దర్శకత్వంలో వచ్చిన భారత్ బంద్ నటుడిగా అతనికి తొలి సినిమా. 5 సినిమాలు నిర్మించాడు. శ్రీలంక, కొలంబో లోని "ఇంటర్నేషనల్ ఓపెన్ యూనివర్శిటీ ఆఫ్ కాంప్లిమెంటరీ మెడిసిన్" నుంచి అతనికి బిజినెస్ మేనేజ్మెంట్ లో గౌరవ డాక్టరేట్ లభించింది. ఆయనకు ఫార్మాస్యూటికల్స్ వ్యాపారం కూడా ఉంది.
నిర్మాత నట్టి కుమార్ అశోక్ కుమార్ తో పాటు పలువురు నిర్మాతలకు నేరస్థుడు నయీంతో సంబంధాలున్నాయని ఆరోపించాడు. అయితే ఆ ఆరోపణలు అన్నీ నిరాధారమైనవనీ, తాను నట్టి కుమార్ పై పరువునష్టం దావా వేస్తాననీ వాటిని ఖండించారు.
వి.ఆదిమూర్తి
వి.ఆదిమూర్తి (విప్పర్తి ఆదిమూర్తి) ఇండియన్ ఇనిస్టిట్యూట్ ఆఫ్ స్పేస్ సైన్స్ అండ్ టెక్నాలజీలో పరిశోధనా డీన్ మరియు సతీష్ థావన్ ప్రొఫెసర్. ఆయన ఐ.సి.ఎస్.టి లోనికి చేరడానికి పూర్వం విక్రం సారభాయి స్పేస్ సెంటర్ (ఇస్రో యొక్క కేంద్రం) లో అసోసియేట్ డైరక్తారుగా తమ సేవలనందించాడు. ఆయన రాకెట్ టెక్నాలజీ మరియు స్పేస్ డైనమిక్స్ లో తన సేవలనందించాడు. ఆయనకు భారత అత్యున్నత పురస్కారమైన పద్మశ్రీ పురస్కారం వచ్చింది. ఆయన భారతదేశ మార్స్ ఆర్బిట్ మిషన్ యొక్క కాన్సెప్ట్ డిసైనర్.
ఆదిమూర్త్ ఆంధ్ర ప్రదేశ్ రాష్ట్రంలోని రాజమండ్రిలో జన్మించాడు. ఆయన 1973లో ఇండియన్ ఇనిస్టిట్యూట్ ఆఫ్ టెక్నాలజీ, కాన్పూర్ నుండి హైపర్‌సానిక్ ఫ్లోస్ అనే అంశంపై పి.హెచ్.డి చేసిన తరువాత ఇండియన్ స్పేస్ రీసెర్చ్ ఆర్గనైజేషన్ లో చేరాడు. తరువాత ఆయన తిరువనంతపురంలోని విక్రం సారభాయ్ స్పేస్ సెంటర్ (VSSC) లో శాస్త్రవేత్తగా చేరాడు. అక్కడ ఆయన అసోసియేట్ డైరక్టరుగా సేవలనందించాడు. అక్కడ 2010లొ పదవీవిరమణ చేసిన తరువాత ఇండియన్ ఇనిస్టిట్యూట్ పాహ్ స్పేస్ సైన్స్ అండ్ టెక్నాలజీలో సతీష్ థావన్ ప్రొఫెసర్ గా నియమింపబడ్డాడు.
ఆదిమూర్తి ఏరోనాటికల్ సొసైటీ ఆఫ్ ఇండియాలో ఫెలోగా ఉన్నప్పుడు 1997 లో ఆస్ట్రనామికల్ సొసైటీ ఆఫ్ ఇండియా పురస్కారాన్ని రాకెట్ టెక్నాలజీలో చేసిన కృషికిగాను అందుకున్నాడు. ఆయన 1979-80 మరియు 1999-2000 కాలంలో జర్మనీలోని యూనివర్శిటీ ఆఫ్ స్టట్ట్‌గర్ట్ లో విజిటింగ్ సైంటిస్టుగా పనిచేసాడు. ఆయన అలెగ్జాండార్ వాన్ హుంబోల్ట్ ఫౌండేషన్ లో ఫెలోగా ఉన్నారు. 2002-2003 కాలంలో ఆయన ఇంటర్-ఏజన్సీ స్పేస్ డెబ్రిస్ కోఆర్డినేషన్ కమిటీకి చైర్మన్ గా వ్యవహరించాడు. 2012లో ఆయన భారత ప్రభుత్వం నుండి స్పేస్ డైనమిక్స్ లో చేసిన సేవలకు గానూ పద్మశ్రీ పురస్కారాన్ని పొందాడు.
లాంగ్ రేంజ్ వైడ్ ఏరియా నెట్వర్క్
లాంగ్ రేంజ్ వైడ్ ఏరియా నెట్వర్క్ (LoRaWAN) థింగ్స్ యొక్క ఇంటర్నెట్ లో సురక్షిత రెండు వైపులా సమాచార మార్పిడికి కోసం తక్కువ శక్తి వైర్లెస్ నెట్వర్క్ ప్రొటోకాల్
(IOT) అభివృద్ధి చేయబడింది.
LoRaWAN ఓపెన్ పరిశ్రమ ప్రమాణ Lora ఆధారంగా మరియు లాభాపేక్షలేని సంస్థ Lora అలయన్స్ వివరింపబడినది.
నెట్వర్క్ నిర్మాణం స్టార్ మొనదేలిన ఉంది. టెర్మినల్స్ ఒక నెట్వర్క్ సర్వర్ డేటా ప్యాకేట్లను పంపే ముఖద్వారాలు కమ్యూనికేట్. నెట్వర్క్ సర్వర్ IOT వేదికల మరియు అనువర్తనాలు కనెక్ట్ అంతరవర్తిలను ఉంది.
LoRaWAN 868 MHz మరియు USA లో 915 MHz ఫ్రీక్వెన్సీ పరిధిని ఐరోపాలో ఉపయోగిస్తుంది. సాంకేతిక ప్రయోజనాలను ఉన్నత శ్రేణి శ్రేణులు మరియు బ్యాటరీతో నడిచే టెర్మినల్స్ కోసం ప్రత్యేకంగా సరిపడే ఇది తక్కువ శక్తి వినియోగం, ఉన్నాయి.
పరిధులు 15 కిలోమీటర్లు 2 కిమీ (పట్టణ ప్రాంతం) నుంచి విస్తరించి (శివారు) 40 కిమీ (గ్రామీణ ప్రాంతాల్లో) కు. ఒక మరింత గొప్ప ప్రయోజనం కూడా ఇక్కడ భూగర్భ ప్రాంగణంలో సరఫరా చేయవచ్చు ఒక నిర్దిష్ట మేరకు నుండి, భవనాలు వ్యాప్తి ఉంది. టెర్మినల్స్ యొక్క శక్తి వినియోగం సుమారు 10 mA మరియు నిద్ర మోడ్ లో 100 na ఉంది. ఈ 2 కు 15 సంవత్సరాల ప్రయోజనాన్ని బట్టి ఒక బ్యాటరీ జీవితం అనుమతిస్తుంది. టెర్మినల్స్ మరియు ముఖద్వారాలు మధ్య కమ్యూనికేషన్ వివిధ డేటా రేట్లు వివిధ ఫ్రీక్వెన్సీ చానెళ్లలో నిర్వహిస్తారు. ఈ 0.3 kbit / s మరియు 50 kbit / s మధ్య ఉన్నాయి.
డేటా బదిలీ మరియు శక్తి వినియోగం అధిక సామర్థ్యం సాధించడానికి క్రమంలో, LoRaWAN ఫ్రీక్వెన్సీ వ్యాప్తి ఉపయోగిస్తుంది. జోక్యాల వీలైనంతవరకూ నివారించవచ్చని. ముగింపు పరికరాలకు డేటా బదిలీ రేట్లు సంబంధిత పరిస్థితి (ఎడిఆర్ = అనుకూల డేటా రేట్ను) యొక్క నెట్వర్క్ సర్వర్లు అనుగుణంగా. కమ్యూనికేషన్ 2x 128 బిట్ AES తో LoRaWAN గుప్తీకరించబడింది.
అతిపెద్ద దక్షిణ కొరియా టెలికమ్యూనికేషన్ సంస్థ SK టెలికాం జూలై 2016 ప్రారంభ విజయం, తక్కువ శక్తి వైడ్ ఏరియా నెట్వర్క్ యొక్క దేశవ్యాప్తంగా పరిచయం (LPWAN) IOT మౌలిక LoRaWAN టెక్నిక్ ఆధారంగా. [1] కొన్ని రోజుల క్రితం డచ్ KPN, LoRaWAN టెక్నాలజీతో IOT నెట్వర్క్ యొక్క దేశవ్యాప్త నియమం ప్రకటించింది. ఈ నెదర్లాండ్స్, దక్షిణ కొరియా దేశవ్యాప్తంగా సరఫరా తో మొదటి దేశాలు కలిగి LoRaWAN
అశోక్ కుమార్ (నటుడు)
అశోక్ కుమార్ ఒక ప్రముఖ నటుడు. పలు టీవీ కార్యక్రమాల్లో, సినిమాల్లో సహాయ నటుడిగా, హాస్యనటుడిగా రాణించాడు. ప్రజలు వీక్షించడానికి కేవలం దూరదర్శన్ చానల్ ఒక్కటే ఉన్నప్పటి రోజుల నుంచి టీవీ కార్యక్రమాల్లో నటిస్తూ ఉన్నాడు.
అశోక్ కుమార్ కు చిన్నప్పటి నుంచే నాటకాల్లో పాల్గొన్న అనుభవం ఉంది. న్యాయవిద్యనభ్యసించి న్యాయవాదిగా ప్రాక్టీసు మొదలుపెట్టినా నటన మాత్రం ఆపలేదు. దూరదర్శన్ చానల్ ఒక్కటే ఉన్నప్పటి రోజుల నుంచి టీవీ కార్యక్రమాల్లో నటిస్తూ ఉన్నాడు.
టీవీలో ఆయన తెనాలి రామకృష్ణుడి మీద చేసిన కార్యక్రమాలతో ఆయనకు టీవీ నటుడిగా మంచి గుర్తింపు వచ్చింది. అందులో తెనాలి రామకృష్ణుడిగా నటించాడు. ఇంకా భోజరాజు కథలు, భట్టి విక్రమార్క లాంటి ధారావాహికల్లో నటించాడు. బాపు దర్శకత్వం వహించిన శ్రీ భాగవతం ధారావాహికలో నారదుడిగా నటించాడు. కెరీర్ మొదట్లో కొన్ని సినిమాల్లో హీరోగా నటించాడు కానీ అవి పెద్దగా విజయవంతం కాలేదు. తరువాత టీవీ మీద ఎక్కువ దృష్టి కేంద్రీకరించి సినిమాల్లో కేవలం సహాయ పాత్రలకు పరిమితం అయ్యాడు.
సూత్రధారులు సినిమాలో సీనియర్ నటి కె. ఆర్. విజయ భర్తగా సహాయ పాత్రలో నటించాడు. అలాగే వెంగమాంబ జీవిత చరిత్రలో వెంగమాంబను వ్యతిరేకించే దీక్షితులు అనే ఒక నెగటివ్ పాత్రలో నటించాడు. ప్రముఖ దర్శకుడు జంధ్యాలతో ఆయనకు మంచి పరిచయం ఉండటం వల్ల ఆయన దర్శకత్వం వహించిన అనేక దూరదర్శన్ లఘుచిత్రాల్లో నటించాడు. అంతే కాక చూపులు కలిసిన శుభవేళ, జయమ్ము నిశ్చయమ్మురా, వివాహ భోజనంబు, అహ నా పెళ్ళంట, పెళ్ళి పుస్తకం లాంటి సినిమాల్లో చిన్న చిన్న పాత్రలలో కనిపిస్తాడు.
చికాగో విశ్వవిద్యాలయం
చికాగో విశ్వవిద్యాలయం (University of Chicago - యూనివర్శిటీ ఆఫ్ చికాగో) అనేది చికాగో, ఇల్లినాయిస్, అమెరికాలో ఉన్న ఒక ప్రైవేట్ పరిశోధనా విశ్వవిద్యాలయం. ఇది అనేక ర్యాంకింగ్స్ మరియు చర్యలతో టాప్ టెన్ స్థానాలతో, ఉన్నత విద్యకు ప్రపంచ ప్రఖ్యాత మరియు అత్యంత ప్రభావవంతమైన విద్యాసంస్థల్లో ఒకటి.
విష్ణువర్ధన్(నటుడు)
విష్ణువర్ధన్ (18 సెప్టెంబరు 1950 – 30 డిసెంబరు 2009), ప్రముఖ భారతీయ నటుడు. ముఖ్యంగా కన్నడ సినిమాల్లో ఎక్కువగా నటించారు. ఆయన అసలు పేరు సంపత్ కుమార్. కన్నడ, హిందీ,  తెలుగు, తమిళం, మలయాళ భాషల్లో  దాదాపు 220కు పైగా  సినిమాల్లో నటించారు ఆయన. 1972లో  వంశవృక్ష సినిమాలో సహాయ నటుని  పాత్రతో తెరంగేట్రం చేశారు  విష్ణు. అదే ఏడాది  నాగరహావు సినిమాలో కథానాయక పాత్రలో నటించారు. ఈ  సినిమాతో కన్నడ సినీ రంగానికి  యాంగ్రీ యంగ్ మాన్ గా గుర్తింపు  తెచ్చుకున్నారు. తన కెరీర్ లో ఎన్నో రకాల సినిమాల్లో వైవిధ్యమైన  పాత్రల్లో నటించి ప్రేక్షకులను మెప్పించారు విష్ణు.
2008లో సి.ఎన్.ఎన్.-బి.ఎన్.ఎన్ చానెల్ నిర్వహించిన పోల్ లో కన్నడ సినీ రంగంలో అత్యంత ప్రముఖ వ్యక్తిగా విష్ణువర్ధన్ ను పేర్కొంది. బెంగళూరులోని బన్ శంకరీ ఆలయం నుంచి కంగేరీ వరకు ఉన్న 14.5 కిలోమీటర్ల పొడవైన రోడ్డుకు విష్ణు వర్ధన్ పేరు పెట్టారు. ఆసియాలో సెలబ్రిటీ పేరున పెట్టిన అతిపెద్ద రోడ్డు ఇదే కావడం విశేషం. ఆయన మార్షల్ ఆర్ట్స్ కూడా నేర్చుకున్నారు. ది హిందూకు ఇచ్చిన ఒక ఇంటర్వ్యూలో ఆయన మాట్లాడుతూ "అది బ్రూస్ లీ యుగం అని చెప్పుకోవాలి. మా తరంలో మార్షల్ ఆర్ట్స్ నేర్చుకుని, బాగా ప్రదర్శించగల  ఏకైక నటుడు కమల్ హాసనే. అతనికి అతనే సాటి" అని పేర్కొన్నారు.
విష్ణువర్ధన్ మైసూరులో జన్మించారు. ఆయన తల్లిదండ్రులు  నారయణరావు, కామక్షమ్మ. విష్ణు పూర్వీకులు కర్ణాటక, మండ్యా  జిల్లాలోని హళ్ళెగెరె ప్రాంతానికి చెందినవారు. ఆయన తండ్రి నటుడు, సంగీత దర్శకుడు, స్క్రిప్ట్ రచయితగా పనిచేసేవారు. సంగీత వాద్యాలను సేకరించడం ఆయన అభిరుచి. విష్ణు సోదరి రమ మైసూరు ప్యాలెస్ లో  కథక్ నృత్య కళాకారిణి. ఆయనకు ఆరుగురు తోబుట్టువులు. మైసూరు గోపాలస్వామి పాఠశాలలో ముందు చదువుకున్నారు విష్ణు. ఆ తరువాత  బెంగళూరులోని కన్నడ మోడల్ హైస్కూలులో చదువుకున్నారు. బసవన్ గుడిలోని నేషనల్ కళాశాలలో డిగ్రీ చదివారు.
నటి భారతిని ఫిబ్రవరి 17, 1975న బెంగళూరులో వివాహం  చేసుకున్నారు విష్ణు. ఇద్దరు ఆడపిల్లలు కీర్తి, చందన లను దత్తత తీసుకున్నారు ఈ దంపతులు.
మధునందన్
మధునందన్ ఒక సినీ నటుడు. తేజ దర్శకత్వంలో వచ్చిన నువ్వు నేను సినిమాతో నటుడిగా పరిచయం అయ్యాడు. మధు ఉస్మానియా విశ్వవిద్యాలయం నుంచి ఎంబీయే పూర్తి చేసి కొన్నాళ్ళు అమెరికా లో ఉన్నాడు. సినిమా రంగమీద మక్కువతో మళ్ళీ అక్కడి నుంచి తిరిగి వచ్చి సినిమాల్లో కొనసాగుతున్నాడు. ఇష్క్, గుండె జారి గల్లంతయ్యిందే, కొత్త జంట అతను నటించిన కొన్ని సినిమాలు.
మధునందన్ హైదరాబాదులో పుట్టి పెరిగాడు. చిన్నప్పటి నుంచీ నటన అంటే ఆసక్తి. ఇంట్లో వాళ్ళెవరికీ ఆ రంగంతో సంబంధం లేకపోవడంతో మొదట్లో అతను సినీ రంగంలోకి వెళ్ళడానికి ప్రోత్సహించలేదు. మధు మాత్రం పట్టుదలగా తనకిష్టమైన రంగాన్నే ఎంచుకున్నాడు. చదువుకుంటూనే సినిమా అవకాశాల కోసం ప్రయత్నించాడు. హైదరాబాదులోని ఉస్మానియా విశ్వవిద్యాలయం నుంచి ఎంబీయే పూర్తి చేశాడు. అవకాశాలు పెద్దగా రాకపోవడంతో ఎంబీయే పూర్తయిన తర్వాత అమెరికా వెళ్ళాడు. అక్కడికి వెళ్ళినా మనసు నటన వైపే లాగుతుండటంతో మళ్ళీ వెనక్కి తిరిగి వచ్చేశాడు.
మధు తన సహోద్యోగియైన హసితను ప్రేమించి పెళ్ళి చేసుకున్నాడు. ఇష్క్ సినిమా తర్వాత వాళ్ళ పెళ్ళి జరిగింది. వారికి ఓ కూతురు ఉంది.
ఇంటర్ పరీక్షలు పూర్తి కాగానే తేజ చేస్తున్న నువ్వు నేను సినిమా కోసం కొత్త నటుల కోసం అన్వేషిస్తున్నారని తెలుసుకుని అందులో ఎంపికయ్యాడు. దాని తర్వాత పది హేను దాకా సినిమాలు చేశాడు. అమెరికా నుంచి తిరిగొచ్చాక నితిన్ తో ముందున్న పరిచయంతో ఇష్క్ సినిమాలో అవకాశం వచ్చింది.
ఆనంద్ ప్రసాద్
వెనిగళ్ళ ఆనంద్ ప్రసాద్ ఒక ప్రముఖ వ్యాపారవేత్త మరియు సినీనిర్మాత. భవ్య క్రియేషన్స్ నిర్మాణ సంస్థ ద్వారా సినిమాలు నిర్మిస్తుంటాడు. భవ్య సిమెంట్స్ ఆయన స్థాపించిన వ్యాపార సంస్థ. శౌర్యం, వాంటెడ్, లౌక్యం ఆయన నిర్మించిన కొన్ని సినిమాలు.
ఆయన స్వస్థలం ఖమ్మం జిల్లాలో గంధంపల్లికు దగ్గర్లోని కొత్తపేట అనే గ్రామం. తండ్రి వ్యవసాయం చేసేవాడు. ఆనంద్ ప్రసాద్ తో సహా నలుగురు పిల్లలు. ఆనంద్ ప్రసాద్ చిన్నప్పటి నుంచి మెరిట్ విద్యార్థిగా ఉండేవాడు. అతన్ని ఐఏఎస్ అధికారిగా చూడాలన్నది తండ్రి కల. అతనికి పదిహేనేళ్ళ వయసులో ఉండగా తండ్రి మరణించాడు. పదో తరగతి తరువాత కొత్తగూడెం వచ్చి పారిశ్రామిక శిక్షణా సంస్థలో డ్రాఫ్ట్స్ మాన్ గా శిక్షణ తీసుకున్నాడు. పని చేస్తూనే ఐటీఐ పూర్తి చేశాడు. ఉద్యోగం కోసం హైదరాబాదుకు వచ్చాడు.
ఆయన వెంకటేశ్వర స్వామి భక్తుడు. హైదరాబాదులోని కూకట్ పల్లిలో వెంకటేశ్వర స్వామి ఆలయం నిర్మించాడు.
ఎర్రగడ్డ లోని గాజు పరిశ్రమలో ట్రైనీ డ్రాఫ్ట్స్ మెన్ గా చేరాడు. చదువుపై మమకారంతో అక్కడ పని చేస్తూనే మాసబ్ ట్యాంకు లోని పాలిటెక్నిక్ కళాశాల నుంచి నాలుగేళ్ళ పాటు రాత్రి తరగతులకు హాజరై డిప్లోమా పూర్తి చేశాడు. డిప్లోమా పూర్తయిన తర్వాత ఆంధ్రా విశ్వవిద్యాలయం నుంచి కరెస్పాండెన్సు కోర్సు ద్వారా బీ.ఏ పూర్తి చేశాడు. తర్వాత దూరవిద్య ద్వారా బీ.టెక్ కూడా పూర్తి చేశాడు.
ఏడేళ్ళ పాటు పని చేసిన గాజు పరిశ్రమ నుంచి మారి సాగర్ సిమెంట్స్ లో అసిస్టెంట్ ఇంజనీరుగా చేరాడు. ఎనిమిదేళ్ళు అక్కడ పని చేసి మేనేజర్ హోదాలో అక్కడ రాజీనామా చేశాడు. ఒడిషాలో ఉద్యోగం కోసం సాగర్ సిమెంట్స్ కు రాజీనామా చేశాడు కానీ అక్కడికి వెళ్ళడం ఆరు నెలలు ఆలస్యమైంది. ఈ సమయంలో ఆయనకు సొంతంగా సిమెంటు పరిశ్రమ ప్రారంభించాలనే కోరిక కలిగింది. అలా గుంటూరు జిల్లా, దాచేపల్లి సమీపంలో రోజుకు నాలుగు వేల టన్నుల సామర్థ్యంతో సిమెంటు పరిశ్రమను ప్రారంభించాడు.
నటుడు రాజేంద్ర ప్రసాద్ ఈయనకు మంచి స్నేహితుడు. ఆయన హీరోగా అమ్మాయే నవ్వితే, ఆకాష్ హీరోగా మనసుతో అనే సినిమాలు తీశాడు. కానీ అవి సరిగా ఆడలేదు. సినీ రంగంనుంచి దృష్టిని మళ్ళించి భవన నిర్మాణ రంగంలోకి అడుగు పెట్టాడు. సుమారు అరవై భారీ ప్రాజెక్టులు పూర్తి చేశాడు. తరువాత మళ్ళీ కొద్ది రోజులకు గోపీచంద్ హీరోగా భవ్య క్రియేషన్స్ పతాకం పై శౌర్యం సినిమా తీశాడు. అది మంచి విజయం సాధించింది. తరువాత గోపీచంద్ తోనే వాంటెడ్ సినిమా తీశాడు. అది కూడా బాగా ఆడింది. తర్వాత తేజ దర్శకత్వంలో నీకూ నాకూ డ్యాష్ డ్యాష్, రవిబాబు దర్శకత్వంలో అమరావతి, లౌక్యం లాంటి సినిమాలు నిర్మించాడు.
ఆయన సిమెంటు పరిశ్రమ ఏర్పాటు చేసిన ప్రాంతానికి సమీపంలోని తంగెడ గ్రామంలో డీఏవీ స్కూల్ ఏర్పాటు చేసి అక్కడి గ్రామీణ పిల్లల ఫీజులో యాభై శాతం ఆయనే భరిస్తున్నాడు.
సాయి కొర్రపాటి
సాయి కొర్రపాటి ఒక సినీ నిర్మాత. వారాహి చలనచిత్రం బ్యానరుపై సినిమాలు నిర్మిస్తుంటాడు. రాజమౌళి దర్శకత్వంలో మంచి విజయం సాధించిన ఈగ సినిమా నిర్మించింది ఈ సంస్థే. ఈ సినిమా ద్వారా ఆయనకు మంచి పేరు వచ్చింది. మొదటి సినిమాతోనే జాతీయ అవార్డు అందుకున్నాడు. నిర్మాత కాక మునుపు ఈయన డిస్ట్రిబ్యూటరుగా ఉండేవాడు.
ఆయన స్వస్థలం గుంటూరు జిల్లా. వారిది మధ్యతరగతి కుటుంబం. తండ్రి చెన్నైలో ఏ.ఎం.ఐ.ఈ చదివి ఒక వైపు వ్యవసాయం, మరో వైపు ఎరువుల వ్యాపారం చేసేవాడు. ఒకసారి తుఫాను దెబ్బకు వ్యవసాయం, వ్యాపారం రెండూ దెబ్బ తిన్నాయి. అప్పటికే ఆయన బళ్ళారిలో కొంత పొలం కొని ఉన్నాడు. దాంతో గుంటూరులో ఆస్తులు మొత్తం అమ్మేసి సాయికి ఐదారేళ్ళ వయసులో కుటుంబం కర్ణాటకలోని బళ్ళారికి వలస వెళ్ళింది. సాయి అక్కడే పెరిగాడు. సాయి పెద్దయిన తర్వాత హైదరాబాదుకు వచ్చి కాంట్రాక్టరు అయిన బాబాయి దగ్గర పనిచేసే వాడు. తర్వాత కొద్ది రోజులు గుంటూరులో వాళ్ళ మావయ్య దగ్గర పత్తి వ్యాపారం చూసుకునే వాడు. మరి కొద్ది రోజులు కోయంబత్తూరు వెళ్ళి అక్కడ కూడా పత్తి వ్యాపారం చేశాడు. అలా 30 కి పైగా వ్యాపారాలు చేశాడు. కానీ ఎక్కడా కలిసి రాలేదు.
ఆయన భార్య పేరు రజని. కూతురు సాయి శివాని.
సీతారామ రాజు, సుబ్బు, ఆది, ఒక్కడు లాంటి అనేక సినిమాలకు డిస్ట్రిబ్యూటర్ గా పనిచేశాడు. బళ్ళారిలో ప్రారంభమై, తర్వాత కర్ణాటక, రాయలసీమకు కూడా డిస్ట్రిబ్యూటరుగా మారాడు. నిర్మాత గుణ్ణం గంగరాజుతో పరిచయం ఏర్పడి ఆయనతో కలిసి అమ్మ చెప్పింది అనే సినిమా నిర్మించాడు. కానీ ఆ సినిమా ఆర్థికంగా అంత విజయం సాధించలేదు. తరువాత కీరవాణి, రాజమౌళితో పరిచయం ఏర్పడింది. రాజమౌళి దర్శకత్వంలో వచ్చిన ఈగ సినిమా అతనికి నిర్మాతగా మంచిపేరు తెచ్చింది. దాని తర్వాత లెజెండ్, ఊహలు గుసగుసలాడే, దిక్కులు చూడకు రామయ్య లాంటి సినిమాలు నిర్మించాడు.
ఆర్. బి. చౌదరి
ఆర్. బి. చౌదరి ఒక ప్రముఖ సినీ నిర్మాత. సూపర్ గుడ్ ఫిలింస్ సంస్థ ద్వారా తెలుగు, తమిళ, మలయాళ, హిందీ భాషల్లో తొంభైకి పైగా సినిమాలు నిర్మించాడు. తెలుగులో సూర్యవంశం, సుస్వాగతం, రాజా, నువ్వు వస్తావని, నిన్నే ప్రేమిస్తా ఆయన నిర్మించిన కొన్ని సినిమాలు. తెలుగు మరియు తమిళంలో ఆయన నిర్మించిన మూడు సినిమాలు ఫిల్మ్ ఫేర్ పురస్కారాలు అందుకున్నాయి. ఆయన కుమారుడు జీవా తెలుగు, తమిళ భాషల్లో ప్రముఖ నటుడు. మరో కొడుకు జితన్ రమేష్ కూడా సినీ నటుడే.
చౌదరి తన నిర్మాణ సంస్థ సూపర్ గుడ్ ఫిలింస్ ద్వారా నిర్మించబడిన నాలుగు సినిమాలకు ఫిలిం ఫేర్ అవార్డులు వచ్చాయి. ఈ సంస్థ ద్వారా అనేకమంది నూతన దర్శకులను, నటీ నటులను, సాంకేతిక నిపుణులను పరిచయం చేశాడు.
పూర్ణ
పూర్ణ (అసలు పేరు షామ్నా కాసిం) ఒక భారతీయ సినీ నటి మరియు మోడల్. ఆమె శాస్త్రీయ నృత్య కళాకారిణికి తన కెరీర్ ను ప్రారంభించి తరువాత సినీ రంగంలోకి ప్రవేశించింది. రవిబాబు దర్శకత్వంలో వచ్చిన హారర్ సినిమాలు అవును, అవును 2 సినిమాలతో తెలుగు ప్రేక్షకులకు చేరువైంది.
పూర్ణ కేరళ లోని కానూరు లో కాసిం, రమ్లా బీవీ అనే ముస్లిం దంపతులకు జన్మించింది. ఆమె తల్లిదండ్రులు ఐదు మంది సంతానం. అందరిలోకి ఈమె చిన్నది. ఆమె అసలు పేరు షామ్నా. సినీ రంగంలోకి ప్రవేశించిన తర్వాత ఆమెను పూర్ణ అని పిలవడం ప్రారంభించారు. కానూరులోని ఉర్సులీన్ సీనియర్ సెకండరీ స్కూల్లో పాఠశాల విద్యనభ్యసించింది. నృత్యంలో శిక్షణ కోసం సెయింట్ థెరీసా పాఠశాలలో తీసుకున్నది. తర్వాత కరెస్పాండెంస్ ద్వారా ఆంగ్లంలో బి.ఏ కూడా చేసింది. ప్రస్తుతం ఆమె కేరళలోని కోచిలో నివసిస్తున్నది.
ఆమె ఒక శాస్త్రీయ నర్తకి. అమృత టివిలో ప్రసారమైన "సూపర్ డ్యాన్సర్" అనే నృత్య పోటీల్లో పాల్గొనడం ద్వారా మాధ్యమాల దృష్టిని ఆకర్షించింది. 2004 లో మలయాళ చిత్రం "మంజు పొలోరు పెంకుట్టి" ద్వారా తన ప్రస్థానం ఆరంభించింది. తరువాత రెండు మూడు సినిమాల్లో సహాయ పాత్రల్లో నటించింది. కానీ అవి పెద్దగా ఆడలేదు. తెలుగులో ఆమె మొదటి సినిమా శ్రీ మహాలక్ష్మి. తర్వాత తమిళంలో కూడా ఓ సినిమాలో కథానాయికగా నటించింది.
2010లో ఆమె వరుసగా కొన్ని దయ్యం సినిమాల్లో నటించింది. ది హిందూ పత్రిక ఆమెను "ది ఘోస్ట్ క్వీన్ ఆఫ్ తెలుగు ఫిలింస్" అని ఉటంకించింది. రవిబాబు దర్శకత్వంలో వచ్చిన అవును (2012) సినిమాలో, 2014 లో వచ్చిన అవును 2 లో ఆమె నటనకు గాను విమర్శకుల ప్రశంసలందుకుంది. తర్వాత ఆమెకు నిర్మాతలు అలాంటి పాత్రల్లోనే నటించమని అడిగారు కానీ ఆమె వాటిలో చాలా వాటిని తిరస్కరించింది. కానీ 2015 లో వచ్చిన రాజు గారి గది సినిమాలో కూడా ఆమెకు దయ్యం పాత్ర పోషించింది. ఆ పాత్రకు కూడా మంచి పేరు వచ్చింది.
జాకిర్ హుసేన్ (సంగీత విద్వాంసుడు)
జాకిర్ హుసేన్ (జననం: మార్చి 9, 1951) ఒక ప్రఖ్యాత భారతీయ తబలా విద్వాంసుడు, సంగీత దర్శకుడు, మరియు నటుడు. ఆయనకు భారత ప్రభుత్వం 1988లో పద్మశ్రీ పురస్కారాన్నీ, 2002 లో పద్మభూషణ్ పురస్కారాన్నీ అందజేసింది. 1990 లో భారత దేశపు జాతీయ సంగీత, నాట్య, నాటక సంస్థ సంగీత నాటక అకాడెమీ వారి పురస్కారాన్ని కూడా అందుకున్నాడు. 1999 లో అమెరికా సంయుక్త రాష్ట్రాలు ఆయనకు ఆ దేశంలో సాంప్రదాయ కళాకారులకు, సంగీత విద్వాంసులకు ఇచ్చే "నేషనల్ హెరిటేజ్ ఫెలోషిప్" తో సత్కరించింది.
హుసేన్ తండ్రి అల్లా రఖా కూడా ప్రఖ్యాత తబలా విద్వాంసుడే. జాకిర్ ముంబై లోని మాహి అనే ప్రాంతంలో ఉన్న "సెయింట్ మైకేల్ హైస్కూల్లో" చదివాడు. తరువాత సెయింట్ జేవియర్ కాలేజీ నుంచి డిగ్రీ పట్టా పుచ్చుకున్నాడు.
హుసేన్ ఒక బాల మేధావి. అతని తండ్రి అతనికి 3 సంవత్సరాల పిన్నవయసు నుండే పక్వాజ్ అనే సంగీత వాయిద్యాన్ని నేర్పడం ప్రారంభించాడు. 11 సంవత్సరాలకే పర్యటించడం మొదలుపెట్టాడు. 1969 లో అమెరికా లోని వాషింగ్టన్ విశ్వవిద్యాలయంలో సంగీతంలో డాక్టరేట్ సాధించడానికి వెళ్ళాడు. తరువాత అతను అంతర్జాతీయంగా సంవత్సరానికి సుమారు 150 దాకా ప్రదర్శనలు ఇవ్వడం మొదలు పెట్టాడు.
అతని మొదటి ఆల్బం 1991 లో విడుదలైంది. 1992 లో "బెస్ట్ వరల్డ్ మ్యూజిక్ ఆల్బం" గా గ్రామీ అవార్డు అందుకుంది. వరల్డ్ మ్యూజిక్ విభాగంలో ఈ అవార్డును ఆ ఏడాదే మొట్టమొదటి సారిగా ఏర్పాటు చేశారు.
జాకీర్ హుసేన్ కథక్ నర్తకి మరియు గురువైన ఆంటోనియా మిన్నెకోలా అనే ఆమెను వివాహం చేసుకున్నాడు. ఆమె అతని మేనేజరు కూడా. వారికి ఇద్దరు అమ్మాయిలు. అనిసా కురేషీ, ఇసబెల్లా కురేషీ. అనిసా లాస్ ఏంజిలెస్ లోని యూనివర్శిటీ ఆఫ్ కాలిఫోర్నియా నుంచి గ్రాడ్యుయేట్సినీ నిర్మాణ రంగంలో పనిచేస్తుంది. ఇసబెల్లా మన్ హట్టన్లో నృత్యం మీద అధ్యయనం చేస్తున్నది.
జాకీర్ ప్రిన్స్ టన్ విశ్వవిద్యాలయంలోని సంగీత విభాగంలో 2005 నుంచి 2006 మధ్యలో పూర్తి స్థాయి ఆచార్యుడిగా ఉన్నాడు. స్టాన్ఫర్డ్ విశ్వవిద్యాలయంలో అతిథి అధ్యాపకుడు కూడా. ఆయన ప్రస్తుతం శాన్ ఫ్రాన్సిస్కో లో నివాసం ఉన్నాడు.
సత్తన్న
సత్తన్న (అసలు పేరు సతీష్ కుమార్) ఒక టీవీ వ్యాఖ్యాత మరియు హాస్యనటుడు. 70 కి పైగా సినిమాల్లో సహాయపాత్రల్లో నటించాడు. టీవీ కార్యక్రమాల్లో నైజాం బాబు పేరుతో వ్యాఖ్యానం చేస్తుంటాడు.
ఉప్పాల వెంకటరత్తయ్య
ఉప్పాల వెంకటరత్తయ్య ప్రముఖ రంగస్థల నటులు.
1947లో రంగస్థల ప్రవేశం చేశారు. 45 సంవత్సరాల నాటకరంగ జీవితంలో 25 నాటకాల్లో దాదాపుగా 45 పాత్రలు ధరించారు. ప్రముఖ రంగస్థల నటులైన మాధవపెద్ది, పులిపాటి వెంకటేశ్వర్లు, అద్దంకి శ్రీరామమూర్తి, మల్లాది వెంకట కృష్ణమూర్తి, అబ్బూరి వరప్రసాదరావు, పీసపాటి నరసింహమూర్తి, షణ్ముఖి ఆంజనేయ రాజు వంటి వారితో కలిసి నటించారు.
రాష్ట్రంలోనే కాకుండా ఢిల్లీ, లక్నో, అహ్మదాబాద్, గంగావతి, ముంబాయ్, షోలాపూర్, టాటానగర్, మద్రాస్, బెంగళూరు, రామనగరం, జగదల్‌పుర్, మధురై, రాజపాళయం మొదలైన ప్రాంతాలలో ప్రదర్శనలు ఇచ్చారు.
క్లాక్
క్లాక్ (Clock) అనేది సమయం సూచించడానికి, ఉంచడానికి, మరియు సమన్వయం చేయడానికి గల ఒక పరికరం. ఈ క్లాక్ పదం "గంట" అనే అర్థానిచ్చే సెల్టిక్ పదాలైన క్లాగన్ మరియు క్లొక్కా నుండి అంతిమంగా (డచ్, ఉత్తర ఫ్రెంచ్, మరియు మధ్యయుగ లాటిన్ ద్వారా) ఉద్భవించింది. నిశ్శబ్ద పరికరం స్ట్రైకింగ్ మెకానిజం (గంట కొట్టే పద్ధతి) వంటిది లేకుండా సాంప్రదాయకంగా టైమ్‌పీస్ గా గుర్తింపు పొందింది.
నోరి గోపాలకృష్ణమూర్తి
నోరి గోపాలకృష్ణమూర్తి అంతర్జాతీయ స్థాయిలో పేరెన్నికగన్న ప్రఖ్యాత ఇంజనీరు. సివిల్ ఇంజనీరింగులో ఇతని సేవలను గుర్తించిన భారతప్రభుత్వం 1963లో పద్మశ్రీ పురస్కారం, 1972లో పద్మభూషణ పురస్కారాలను ఇచ్చి సత్కరించింది.
నోరి గోపాలకృష్ణమూర్తి 1910, ఫిబ్రవరి 16వ తేదీన గుంటూరు జిల్లా, బాపట్ల పట్టణంలో జన్మించాడు. ఇతని తండ్రి పేరు నోరి వేంకటేశ్వరులు మరియు తల్లి పేరు సుందరమ్మ. ఇతని ప్రాథమిక విద్యను బాపట్ల బోర్డు స్కూలులో చదివి 1924లో ఎస్.ఎస్.ఎల్.సి పరీక్ష ఉత్తీర్ణుడయ్యాడు. 1930లో మద్రాసులోని గిండీ ఇంజనీరింగు కళాశాలనుండి ఇంజనీరింగ్‌లో పట్టా తీసుకున్నాడు.
ఇతడు 1931లో అఖిలభారత పోటీ పరీక్షలలో ఉత్తీర్ణుడై, ఇండియన్‌ ఇంజనీరింగ్‌ సర్వీసులో చేరాడు. బాంబే మెట్రో పాలిటన్‌ రీజియన్‌ డెవలప్‌మెంట్‌ అధారిటీ చైర్మన్‌గా, భారత ప్రభుత్వ వాటర్‌ అండ్‌ పవర్‌ కన్సల్టెన్సీ ఆర్గనైజేషన్‌ మేనేజింగ్‌ డైరెక్టర్‌గా ఉధ్యోగబాధ్యతలు నిర్వహించాడు.1979లో పదవీవిరమణ చేసిన తరువాత కన్సల్టెంట్‌గా దేశంలోని అనేక సాగునీటి, విద్యుత్‌ ప్రాజెక్టుల ఏర్పాటుకు సహాయ సహకారాలను అందించాడు.
ఇతడు మహారాష్ట్రలోని కొయినా డ్యాంకు రూపకల్పన చేశాడు. భాక్రానంగల్‌ డ్యాం మేనేజ్‌మెంట్‌ బోర్డు ఛైర్మన్‌గా వ్యవహరించాడు. ఈ రెండు డ్యాములను అత్యధ్భుతంగా తీర్చిదిద్దడంలో ఇతని కృషి ఉంది. ఇతడు రెండవ ప్రపంచ యుద్ద కాలంలో పూనా, బెల్గాం విమానశ్రయాలకు లోనోవాలాలో నావల్‌ ఇంజనీరింగ్‌ సెంటర్‌కు రూపకల్పన చేశాడు. ఇతడు ఇంకా ప్రపంచ భారీ డ్యాముల కాంగ్రెస్‌ ఉపాధ్యక్షుడిగా, ఇండో బంగ్లాదేశ్‌ జాయింట్‌ రివర్‌ కమిషన్‌ అధ్యక్షుడిగా సేవలను అందించాడు. ఇతడు సివిల్‌ ఇంజనీరింగ్‌ రంగంలో ఎన్నో పరిశోధనా పత్రాలను వివిధ సదస్సులలో సమర్పించాడు.
ఇతని భార్యపేరు సుందరరామరత్నం. ఇతని కుమారులు నోరి పాండురంగ విఠల్, నోరి వాసుదేవ్ ఇద్దరూ సివిల్ ఇంజనీర్లుగా రాణించారు. నోరి పాండురంగ విఠల్ ఛీఫ్ రైల్వే సేఫ్టీ కమీషనర్‌గా పనిచేసి రిటైర్ అయ్యాడు.ఇతడు ముంబాయిలో 1995, ఫిబ్రవరి 25వ తేదీన మరణించాడు. ఇతని జ్ఞాపకార్థం బాపట్ల పట్టణంలోని పటేల్‌నగర్‌లో 2015లో ఇతని విగ్రహాన్ని ప్రతిష్ఠించారు.
పెమ్మారెడ్డిపాళెం
పెమ్మారెడ్డిపాళెం నెల్లూరు జిల్లా, కొడవలూరు మండలానికి చెందిన గ్రామము.
షాహిద్ కపూర్ సినిమాల జాబితా
షాహిద్ కపూర్ ప్రముఖ బాలీవుడ్ నటుడు. సినీరంగంలోకి  రాకముందు షైమక్ దావర్ డాన్స్ ఇన్స్టిట్యూట్ లో డాన్సర్ గా పని చేసేవారు. దిల్ తో పాగల్ హై(1997), తాళ్(1999) వంటి సినిమాల్లో నేపధ్య నృత్య కళాకారునిగా కనిపిస్తారు. ప్రముఖ గాయకుడు కుమార్ సను వంటి వారి దగ్గర ఎన్నో మ్యూజిక్  వీడియోలలో కూడా చేశారు  షాహిద్. కెన్ గోష్ దర్శకత్వం వహించిన ఇష్క్ విష్క్(2003) సినిమాతో హీరోగా తెరంగేట్రం చేశారు ఆయన. ఈ సినిమా మంచి విజయం సాధించింది. ఈ సినిమాలో టీనేజ్ కుర్రాడిగా షాహిద్ నటనకు ప్రేక్షకుల, విమర్శకుల ప్రశంసలతో పాటు ఫిలింఫేరు ఉత్తమ నటుడు డెబ్యూ పురస్కారం కూడా లభించడం విశేషం.
తరువాతి రెండేళ్ళలో షాహిద్ కు చిన్న చిన్న విజయాలు మాత్రమే దక్కాయి. ఆయన నటించిన ఫిదా(2004), షిఖర్(2005) సినిమాలు ఫ్లాప్ అయ్యాయి. 2006లో ఆయన మూడు సినిమాల్లో నటించారు. కరీనా కపూర్ తో కలసి 36 చైనా టౌన్, చుప్ చుప్ కే, అమృతా రావు  సరసన వివాహ్ సినిమాల్లో నటించారు ఆయన. సూరజ్ భాటియా  దర్శకత్వంలో వచ్చిన వివాహ్ సినిమా మంచి విజయం సాధించింది. ఆ తరువాతి ఏడాది కరీనాతో కలసి జబ్ వియ్ మెట్ సినిమాలో చేశారు షాహిద్. ఈ సినిమా హిట్ కావడమే కాక, ఆయనకు ఫిలింఫేర్ ఉత్తమ నటుడు పురస్కారానికి నామినేషన్ కూడా లభించింది. 2008లో విద్యా బాలన్ సరసన కిస్మత్ కనెక్షన్ సినిమాలో నటించారు షాహిద్. 2009లో విశాల్ భరద్వాజ్ దర్శకత్వంలో  కమీనే సినిమాలో కవలలుగా ద్విపాత్రాభినయం చేశారు ఆయన. ఈ సినిమాకు విమర్శకుల ప్రశంసలు కూడా లభించాయి.